"Тормошҡа ашмаҫ хыялдар ҡормайым" » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Мәҙәниәт һәм сәнғәт » "Тормошҡа ашмаҫ хыялдар ҡормайым"\n27.05.2019 "Тормошҡа ашмаҫ хыялдар ҡормайым"\nйәки Венер Камалов опера театрына эшкә күсәме?\nУға 50 йәште бер кем дә бирмәй: һаман да йәш, матур, һомғол һәм мөләйем. Һәр ваҡыт иғтибар үҙәгендә булған сәхнә кешеһе тап шулай булып ҡалырға тейеш тә. Заманында моңло йырҙары менән меңәрләгән ҡатын-ҡыҙҙы үҙенә ғашиҡ иткән актер, йырсы, Башҡортостандың атҡаҙанған артисы Венер КАМАЛОВ бөгөн дә рәхәтләнеп ижад итә. Беҙ алтын юбилейы алдынан уның менән бер аҙ әңгәмә ҡороп алырға булдыҡ.\n– Ғәҙәттә, ир-егеттәргә матурлыҡ тураһында һорау бирмәйҙәр. Әммә һеҙҙең йәштәр көнләшерлек ҡиәфәтегеҙгә, хәрәкәттәрегеҙгә ҡарап, бының серен һорамай булдыра алмайым.\n– Уның бер генә лә сере юҡ: матур булайым тип диета тотмайым, тиремә махсус крем, маска һылап ултырмайым. Хатта сәсемде лә буяғаным юҡ – үҙе ҡара. Был гендарҙан килә: өләсәйем өлкәнәйеп мәрхүмә булды, сәстәре ҡара ине. Үҙ-үҙемде йәлләү, һаҡлау тураһында уйларға ла ваҡытым юҡ: бөтә йәнем-тәнем менән ижад итәм. Шәхси йортта йәшәгәс, ауыр эштәрҙе лә үҙем башҡарам.\n– Ә гүзәл зат һеҙгә һаман да хаттар яҙамы? Ғөмүмән, тамашасылар тарафынан даими иғтибар ялҡытмаймы?\n– Тамашасылар яғынан шундай ҡыҙыҡһыныу булмаһа, артист булып эшләү кәрәкме икән? Һөнәрем иғтибар үҙәгендә, кешеләрҙең танышырға ынтылыуы, һүҙ ҡушыуы, хаттар яҙыуы миндә бер ваҡытта ла ҡәнәғәтһеҙлек тыуҙырманы. Сөнки быға әҙер инем. Кешеләр менән һәр ваҡыт ябай, тыйнаҡ аралаштым. Ә хаттарға килгәндә, ҡайһы берҙәре һаман да һаҡлана. Уларҙы элегерәк гастролдәрҙән сумкалап алып ҡайта инем. Хәҙер ҙә иғтибар тоям, әммә йәшлектәге кеүек түгел (көлә – авт.).\n– Бала саҡта билдәле кеше булырмын, тип уйланығыҙмы? Йырсы һәм актер һөнәрҙәре араһында өҙгәләнеү булдымы?\n– Билдәле булыу тураһында уйланманым. Төпкөл ауылда тыуып буй еткерҙем, телевизор күрһәтмәне. Саф башҡорт мөхитендә үҫтем: мәктәп һәм өй тәрбиәһе көслө булды. Концерттар һәм спектаклдәр менән килгән артистар ауыл халҡының көтөп алған ҡунағы ине. Шул спектаклдәрҙе ҡарап, гел генә театр артисы булырға хыялландым. Тыуған ауылымда 8-се класты тамамлағас, артабан ҡайҙа уҡырға барырға, тигән һорау тыуҙы. Күрше ауылға йөрөп уҡығым килмәне: иҫке интернатта йәшәгән, ял көндәрендә йәйәү ҡайтып йөрөгән туғандарымдың ыҙаларын күреп йөрөнөм. Шуға күрә Өфөгә, сәнғәт училищеһына килергә булдым. Әммә килгәс кенә унда театр факультеты юҡлығын белдем. Вокал бүлегенә лә 8-се кластан һуң килгән балаларҙы, айырыуса малайҙарҙы алып бармайҙар – тауыш мутация осорон үтә. Бәхетемә күрә: “Матур егет, тауышы ла, моңо ла бар. Хәҙер уҡырға алмаһаҡ, техник уҡыу йортона бара ла, ике йылдан бында ҡабат килеп тә тормаясаҡ”, – тип кенә мине уҡырға алдылар. Тырышып уҡыным, тәүге курстарҙа һабаҡташтарымдан 1 – 2 сәғәткә алдараҡ килеп, музыка, сольфеджио менән шөғөлләнә инем, шулай уҡ мәктәп программаһын да уҡырға тура килде.\nӘммә хыялдарым үҙгәрмәне. Өфөгә килеп, театрҙарға йышыраҡ йөрөй башлағас, актер булырға тигән теләк тағы ла көсәйеп китте. Ҡулға диплом алыу менән уйлап та тормайынса артабан уҡыу өсөн Өфө дәүләт сәнғәт институтының актерҙар бүлегенә барҙым.\n– Һеҙ йырсы булараҡ сағыштырмаса һуң танылыу яуланығыҙ...\n– Училищела уҡыған саҡта студенттарға концерттарҙа сығыш яһау, гастролдәргә йөрөү тыйыла ине. Академик йырлау класында уҡығас, эстрада йырҙарын өнәп бөтмәнеләр. Театр факультетында уҡығанда дуҫтар, курсташтар менән бер-беребеҙҙең тыуған яҡтарына барып, ауылдар буйлап концерттар ҡуйып ҡайта инек. Музыка инструменттары юҡ, микрофонһыҙ, тере тауыш менән баян-ҡурай моңдарына концерт ҡуйҙыҡ. Ауылдан-ауылға аттар, йөк машиналары менән йөрөнөк, яҡын ара булһа, йәйәү ҙә сығып киткән осраҡтар булды.\nӘ республика кимәлендә танылыуҙы театрҙа эш башлағас яуланым. Йәштәрҙең күтәрелешле йылдары ине ул. Осрашыуҙар, дискотекалар, фестивалдәр ойошторола, башҡорт эстрадаһы үҫешә башланы. 1994 йылда “Урал моңо” конкурсында ҡатнашып ҡарарға булдым. “Алмағастар” һәм “Там, тамсы, там” йырҙары менән сығыш яһап, 2-се урынды яуланым. “Йәшлек” гәзитенең махсус призын да алып, тәүге битендә ҙур фотом баҫылып сыҡты, минең турала мәҡәлә лә яҙылғайны. Һәм икенсе көндө “йондоҙ” булып уяндым.\n– Шул билдәлелек менән файҙаланып, йырсы карьераһы эшләү теләге уянманымы?\n– Тәҡдимдәр күп булды. Тик театр ижад өсөн ҡамасау түгел: бер осорҙа күп йыр яҙҙырҙым, аудиоальбомдар сығарҙым. Отпуск мәлдәрендә, ялдарымда концерттар менән гастролдәргә йөрөнөм. Бер нисә айырым концерт ҡуйҙым. Эстрада, минең фекеремсә, ул йәштәр ижады. Ә кеше мәңге йәш булып ҡала алмай. Үҫеп килгән быуындың үҙ кумиры, үҙ йыры бар. Мин дә яйлап йырҙан алыҫлаштым, ролдәремә күңелемде күберәк һалдым. Театр ауырлыҡтар кисергән мәлдәрҙә лә уға тоғро ҡалдым.\n– Һеҙ шулай уҡ телевидение менән дә хеҙмәттәшлек итәһегеҙ...\n– Башҡортостан телевидениеһы, айырыуса “Тамыр” телеканалы менән мине элек-электән дуҫлыҡ һәм ижад ептәре бәйләй. Студент йылдарында осраҡлы ғына Сәрүәр Суринаның тәҡдиме менән әкиәт уҡып, яҙма эшләнек. Луиза Азамат ҡыҙы Фархшатова тап шул мәлдә балалар студияһы асыу мәшәҡәттәре менән йөрөгән. Яҙманы күреп, мине оҡшатҡан да, эшкә саҡырҙы. Шулай итеп,“Тамыр” студияһының иң тәүге хеҙмәткәре булып киттем. “Сәңгелдәк”тең дә тәүге алып барыусыһы инем. Уҡыуҙы тамамлағас, нисек кенә өгөтләмәһендәр, унда ҡалманым. Шулай ҙа байтаҡ фильмда, тапшырыуҙа ҡатнашам, һуңғы йылдарҙа “Тәмле” тапшырыуында эшләнем.\n– Үҙегеҙ бешеренергә яратаһығыҙмы һуң?\n– Эйе, элек йыш бешерендем. Бала саҡта хатта ҡамыр аштарын да әҙерләй торғайным. Сәнғәт юлынан китмәһәм, билдәле шеф-повар булыр инем, моғайын. Ғаилә ҡорғас, аш-һыу әҙерләү вазифаһы ҡатыныма тапшырылды. Шулай ҙа һирәкләп булһа ла ғаиләмде французса бешерелгән ит, манты менән һыйлайым.\n– Ҡатынығыҙ һеҙҙең эште аңлаймы?\n– Ижадсылар ижадсы менән ғаилә ҡорорға тырыша. Ә мин, киреһенсә, буласаҡ ҡатынымдың сәхнә кешеһе булыуын теләмәнем. Ҡатыным Лилиә менән бер ауылда тыуып үҫтек, училищела уҡып йөрөгән йылдарҙа уҡ дуҫлаша башлағайныҡ. Ғаилә ҡормаҫ элек үк минең гастролдәрҙә йөрөүемде, төнгә тиклем эшләүемде белде. Шуға ла беҙҙең арала эш буйынса бәхәстәр, аңлашылмаусанлыҡтар булманы.\n– Интернет киңлектәренә сығарған һуңғы йырығыҙҙы ҡыҙҙарығыҙ менән бергә башҡараһығыҙ. Уларҙа сәхнәгә ынтылыш бармы?\n– Дилбәр менән Гөлдәр бер мәл музыка менән шөғөлләнде. Хәҙер уларҙы күберәк һынлы сәнғәт ылыҡтыра. Ә йырға килгәндә, былтыр “Сулпылар” тапшырыуында жюри ағзаһы булараҡ ҡатнашҡайным, гала-концертта Ғаилә йылына арналған номер менән сығыш яһарға тәҡдим булды. Ҡыҙҙар сәхнәгә сығырға артыҡ атлығып тормай, кәрәк булғанға ғына ризалыҡ бирҙеләр.\n– Һәр һалдат генерал булырға хыялланған кеүек, һәр актер Гамлет йәки Ромео роле тураһында хыяллана, тиҙәр. Был һеҙгә ҡағыламы?\n– Үлә яҙып ниндәйҙер ролде башҡарырға хыялланманым. Классик образдарға ҡарағанда, күңелемә һәр ваҡыт милли драматургия яҡын булды. Әйткәндәй, мине яҡшы белгән тамашасылар: “Эске мәҙәниәт, тотанаҡлыҡ менән ауыл малайына оҡшамағанһың, һин аристократҡа тартым”, – тиҙәр. Шуға ла уйнаған классик ролдәрем уңышлы килеп сығалыр.\nРолдәрһеҙ интеккәнем булманы, шөкөр. Хатта арып киткән осор ҙа булды: көн дә репетициялар, спектаклдәр. Башҡорт труппаһында иң күп роль миндә шикелле. Айына 35–40 тапҡыр сәхнәгә сыҡҡаным бар. Был – артист өсөн оло бәхет.\n– Ә ижадтан тыш хыялдарығыҙ тормошҡа аштымы?\n– Мин бер ваҡытта ла тормошҡа ашмаҫ хыялдар ҡороп йәшәмәнем. Кем икәнемде белдем, тойҙом, аңланым һәм үҙемдән бейегерәк һикерергә маташманым. Кәм булмаҫҡа тырыштым, артығы кәрәкмәне. Бәлки, бейегерәк маҡсаттар ҡуйһам, уңыштар ҙа күберәк булыр ине. Әммә булғанынан ҡәнәғәтмен. Байлыҡҡа ла артыҡ ҡыҙыҡманым. Ярты ауыл килеп ҡунаҡ булырлыҡ өйөм, матур ғаиләм, яратҡан эшем бар, донъя имен. Тағы ла нимә кәрәк? Һаулыҡ ҡына булһын.\n– Алтын юбилейығыҙ айҡанлы һеҙ тамашасылар алдында Зөлфәт Хәкимдең “Килә яуа, килә яуа” комедияһы менән сығыш яһайһығыҙ.\n– 30 йыл буйы театрҙа эшләгәс, 50 йәшлек юбилейымды спектакль менән билдәләп үтеү кәрәктер, тигән фекергә килдем. Быйылғы ижад миҙгеле ваҡиғаларға, премьераларға үтә бай булды. Бенефисыма пьесаны режиссер Рөстәм Хәкимов үҙе тәҡдим итте. Уны 20 йыллап элек Ғәлиәскәр Камал исемендәге Татар дәүләт академия драма театры ҡуйыуында ҡарағайным. Быйылғы гастролдәре ваҡытында барманым: ҡабатлау булмаһын, тип уйланым. Әҫәрҙә өс ир-егет роле бар, әһәмиәте һәм кимәле буйынса барыһы ла бер тигеҙ. Мин башҡарған Фәндәс роле өсөн Фәүзиә Ғәйзаман шиғырҙарына махсус йырҙар ижад итергә тәҡдим булды. Миңә ҡалһа, улар пьесаны бик үҙенсәлекле итеп биҙәй. Темаһы ла тап килә, йөкмәткеһе лә матур.\n– Тимәк, йырҙарығыҙҙы һағынған тамашасылар өсөн бүләк юҡ...\n– Буласаҡ. Алдағы ижад миҙгелендә концерт ҡуйырға тигән теләгем бар. Әлеге ваҡытта һөйләшеүҙәр алып барыла. Йәйге ялдар үтеп, ижад миҙгелен асҡас, теүәл датаһы билдәле буласаҡ. Үҙемдең академик йырлау класында белем алыуымды иҫемә төшөрөп, Башҡортостан Республикаһының Халыҡ музыка ҡоралдары милли оркестры менән сығыш яһарға уйлайым. Ә икенсе бүлек ретро һәм эстрада йырҙарынан торасаҡ.\n– Һеҙ, моғайын, юғары белемде лә вокал бүлегендә алһағыҙ, опера театры «йондоҙо» булыр инегеҙ...\n– Был турала бөтөнләй уйлағаным юҡ. Актер булыуым менән бәхетлемен.\n– Ә һеҙгә эш башлаған Йәш тамашасылар театры яҡынмы әллә бөгөнгө Милли йәштәр театрымы?\n– Театр – ул тере организм, тормоштоң көҙгөһө. Ил тарихы, ваҡыт менән бергә ул да үҙгәрә. Бөгөн йәшәү һәм эшләү шарттары күпкә яҡшыраҡ, шөкөр итергә кәрәк. Шулай ҙа элекке театрҙағы йәшлек йылдары һағындыра. Бәләкәй генә бүлмәлә эшләнек, барыбыҙға ултырырға урын да етмәй ине. Һыуыҡ автобустарҙа йөрөнөк. Шулай ҙа ул саҡта йәш инек....\n– Әңгәмәгеҙ өсөн ҙур рәхмәт! Алтын юбилейығыҙ ҡотло булһын!


Аҡса бирелә башланы\n12 Май , 14:14\n"Был финанс ярҙам балалар тәрбиәләгән ғаиләләргә кәрәк".\nБашҡортостандағы 73 меңдән ашыу ғаилә өстән ете йәшкә тиклемге балалар өсөн түләүҙәр аласаҡ.\nРәсәй Хөкүмәте Премьер-министры Михаил Мишустин һигеҙҙән 17 йәшкә тиклем балалары булған аҙ тәьмин ителгән ғаиләләргә түләүҙәрҙең бирелә башлауы, бының өсөн 3,5 миллион балаға 2,5 миллиондан ашыу ғариза тапшырылыуы хаҡында белдергән. Хәтерегеҙгә төшөрәбеҙ, был социаль ярҙам Рәсәй Президенты Владимир Путиндың башланғысы менән булдырылғайны.\n"Был финанс ярҙам балалар тәрбиәләгән ғаиләләргә кәрәк. Һәм ата-әсәләр өсөн дә уңайлы: күп кенә осраҡта уларға өҫтәмә белешмәләр тапшырырға кәрәкмәй. Түләүҙәр тәғәйенләгән органдар барлыҡ мәғлүмәттәрҙе дәүләт мәғлүмәт системаларынан ала", - тип белдерҙе республиканың ғаилә, хеҙмәт һәм халыҡты социаль яҡлау министры Ленара Иванова.\nТүләүҙәрҙе тәғәйенләү ҡағиҙәләре әлеге ваҡытта өстән ете йәшкә тиклемге балаларға тәғәйенләгән кеүек, йәғни уларҙың кимәле төбәктәге балаға йәшәү кимәленән 50, 75 һәм 100 процент тәшкил итә. Башҡортостанда был – 5339,5-тән 10679 һумға тиклем аҡса. Шул уҡ ваҡытта 50 процент кимәле – база күләме - 5 339,50 һум. 75 проценты - 8 009,25 һум: ул база кимәлен тәғәйенләгәндә лә ғаиләнең йәшәү кимәле етмәгәндә бирелә. 100 процент, йәғни 10679 һум, 75 процент тәғәйенләнгәс тә ғаилә кимәле йәшәү минимумына етмәгәндә түләнә. Әгәр ғаиләлә һигеҙҙән 17 йәшкә тиклем бер нисә бала бара икән, уларҙың һәр береһенә түләүҙәр бирелә.\nХәтерегеҙгә төшөрәбеҙ, 2020 йылдан республиканың Ғаилә, хеҙмәт һәм халыҡты социаль яҡлау министрлығы тарафынан өстән ете йәшкә тиклемге балаларға ай һайын аҡсалата түләүҙәр бирелә. 1 майға ҡарата республикалағы 73342 ғаилә 86813 балаға түләүҙәр ала. Уларҙың 41413-өнә максималь 100 процент күләмендә аҡса тәғәйенләнгән.


Ковидҡа ҡаршы ревакцинация әүҙем бара\n16 Май , 16:37\nБашҡортостанда халыҡты коронавирустан ревакцинациялау әүҙем дауам итә. Уҙған аҙнала ғына 21 меңдән ашыу кеше яңы коронавирус инфекцияһынан ҡабаттан прививка яһатҡан, тип белдерҙе һаулыҡ һаҡлау министры вазифаһын башҡарыусы Азат Рәхмәтуллин Хөкүмәттең оператив кәңәшмәһендә.\nБашҡортостанда халыҡты коронавирустан ревакцинациялау әүҙем дауам итә. Уҙған аҙнала ғына 21 меңдән ашыу кеше яңы коронавирус инфекцияһынан ҡабаттан прививка яһатҡан, тип белдерҙе һаулыҡ һаҡлау министры вазифаһын башҡарыусы Азат Рәхмәтуллин Хөкүмәттең оператив кәңәшмәһендә. Республикала бөтәһе 478 298 кеше ревакцинация яһатҡан.\nБалаларға ла вакцина эшләү дауам итә. Бөгөнгө көнгә ҡарата республикаға үҫмерҙәр өсөн 6 940 доза "Спутник М" вакцинаһы килтерелгән. Әле 5 711 бала уның беренсе компонентын алған, 4 275-е вакцинацияны тулыһынса тамамлаған.\n2022 йылдың 16 майына ҡарата 2 645 409 кеше яңы коронавирус инфекцияһынан прививканың беренсе компонентын, ә 2 494 699 кеше икеһен дә яһатҡан.


«Аллы-гөллө, селтәрле» » журнал Башкортостан кызы | Башҡортостан ҡыҙы журналы\nОшо исем аҫтында журналыбыҙ тарихында ике тапҡыр (1992 һәм 2010 йылдарҙа) үткән бәйгебеҙҙе һағынып һөйләүселәр, уны ҡабатлауҙы һорап шылтыратыусылар күп. Теләктәрегеҙҙе иҫәпкә алып, быйылғы бәйгене лә алъяпҡыстарға арнарға булдыҡ.\nЯратып теккән, биҙәгән алъяпҡыстарығыҙҙы үҙегеҙ тураһында мәғлүмәт менән бергә «Башҡортостан ҡыҙы» редакцияһына почта аша ебәрегеҙ, шәхсән килтерергә лә мөмкин. Уға бәйле хәтирәләрегеҙҙе, йыр-таҡмаҡтарығыҙҙы ла яҙа алаһығыҙ. Хатығыҙҙа тулы исем-фамилияғыҙҙы, адрес һәм телефонығыҙҙы күрһәтергә онотмағыҙ. Эштәр 15 ноябргә тиклем ҡабул ителә һәм почта аша кире ҡайтарылмай.


Ипотека йортло итһә лә... » Башҡортостан гәзите | Газета Башкортостан на башкирском языке\nБашҡортостан гәзите » Иҡтисад » Ипотека йортло итһә лә...\nИпотека йортло итһә лә... 19.07.2013 // Иҡтисад\nСыға алмаҫлыҡ бурыс һаҙлығына батырыуы ла бар\nРәсәй халҡының торлаҡ мәсьәләһен ипотека аша хәл итә башлауына быйыл теүәл 15 йыл булды. Ысынлап та, күптәр өсөн ул ошо арауыҡта фатирлы йә йортло булыуҙың берҙән-бер ысулына әйләнһә, икенселәрҙең һаман да уға әллә ни ышанысы юҡ.\n1998 йылдың 16 июлендә Дәүләт Думаһы ипотека тураһында федераль закон ҡабул иткәйне. Был ваҡиғаны беҙҙең илдә ипотека тарихының башы тиергә була. Әммә ошо арауыҡта торлаҡлы булыуҙың бындай ысулына халыҡтың ышанысы арттымы, юҡмы? Әллә һаман да уны оҙайлы бурыс һаҙлығы булараҡ ҡабул итеүселәр күберәкме? Ни тиһәң дә, ҡайһы саҡ белгестәр ҙә шулай тип һөйләй бит.\nДмитрий Медведев былтыр илдә ипотека ставкаһын 7-8 процентҡа ҡәҙәр төшөрөү кәрәклеген белдергәйне. Әммә банктар ғына уның теләген ысынбарлыҡҡа әүерелдерергә ашыҡманы. Мәҫәлән, Рәсәйҙең Үҙәк банкы мәғлүмәттәренә ярашлы, ипотека ставкаһының уртаса күләме 12,7 процент дәүмәлендә тирбәлә. Әммә ҡайһы саҡ банктарҙа кешене бөтөнләй бөлгөнлөккә төшөрөрлөк процент ставкалары барлыҡҡа килә икән. Бының сере нимәлә?\nМәҫәлән, Ҡулланыусылар йәмғиәте конфедерацияһының (Конфоп) мәғлүмәттәре буйынса, ҡайһы бер банктарҙа түләүҙе саҡ ҡына һуңлатыу ҙа ипотека буйынса ставка күләмен йылына 273 (!) процентҡа тиклем еткерә ала. Уйҙырма тип ҡаршы төшөр күптәр, ул тиклем процентты нисек түләмәк кәрәк! Әммә, баҡһаң, был һис тә күктән алынған һан түгел икән. Мәҫәлән, ипотека биреүҙә алдынғылар рәтендә булған банктарҙың кәмендә унауһы кредит биргән өсөн уның 0,5 – 2,1 проценты күләмендә комиссия тотоп ҡала. Әлбиттә, был ипотеканың ысын хаҡынан байтаҡҡа юғары. Шулай уҡ ғүмереңде страховкалауҙан баш тартыу ҙа кредитты йылына 0,61–5 процентҡа ҡиммәтерәк итәсәк. Ә айлыҡ түләүеңде һуңлатыуың процент ставкаһын тағы ла арттырып ебәрәсәк. Һөҙөмтәлә йыш ҡына ипотеканың йыллыҡ ставкаһы 36 проценттан 273-кә (!) тиклем барып етә лә инде! Һөҙөмтәлә ул ғәмәлдә байтаҡҡа ҡиммәтерәк булып сыға: ҡайһы саҡ ҡулланыусылар кредитының хаҡына бәрәбәр тиергә була.\nӘммә ипотека арҡылы торлаҡлы булырға теләүселәрҙең бөгөн һайлау мөмкинлеге барлығын да оноторға ярамай. Банктарҙың ипотека программалары бер-береһенән һиҙелерлек айырыла. Мәҫәлән, берәүһендә комиссия ла, страховкалау килешеүе лә булмаҫҡа мөмкин, әммә бурысҡа алыусынан поручителдәр (уларҙы бөгөн ҡапыл ғына табырмын тимә) талап ителә. Ә икенсеһендә, киреһенсә, кредитты хеҙмәтләндереү өсөн комиссия ла бар, мотлаҡ страховкалау ҙа һорайҙар, ә бына поручитель кәрәкмәй. Күңелеңә ятҡанын үҙең һайлайһың.\nЭйе, яйлап булһа ла халыҡтың был төр кредитҡа ышанысы арта. Ә күптәр өсөн ул һаман да торлаҡлы булыуҙың берҙән-бер юлы булып ҡала. Ошоно иҫәпкә алып, быйыл май айында Президент Владимир Путин ипотека ставкаһы инфляция күләменән 2,2 процентҡа ғына юғарыраҡ булырға тейеш тигәйне. Әммә бындай бурысты тиҙ арала башҡарыу мөмкин булмаған хәл: шуға ла уны тормошҡа ашырыу 2018 йылға ҡәҙәр генә ҡаралған.\nӘммә үҙ мөйөшө булмағандар бөгөндән торлаҡлы булыу тураһында хыяллана шул. Сағыштырмаса бәләкәй эш хаҡы күптәргә, бигерәк тә ишле ғаиләлеләргә ундай мөмкинлекте бирмәй. Шуға ҡарамаҫтан, кредиттың был төрөнә өҫтөнлөк биреүселәр һаны һис тә кәмемәй. Мәҫәлән, 2012 йылда ипотека кредиты күләме 2011 йыл менән сағыштырғанда 44 процентҡа артҡан. Быйыл да үҫеш дауам итер, тигән фекерҙә белгестәр. Мәҫәлән, Рәсәйҙә ғинуар – май айҙарында ғына 435 миллиард һумлыҡ 270 мең торлаҡ кредиты бирелгән. Башҡортостанда иһә 12 347,2 миллион һумлыҡ 12 728 ипотека юллағандар. Әммә Европалағы көрсөктөң йоғонтоһо үҙен һиҙҙерә, был банктарҙы ставка күләмен арттырырға мәжбүр итә. Мәҫәлән, Башҡортостанда уның уртаса күләме быйыл 13,4 процент тәшкил иткән (2012 йылда – 12,4 процент ҡына). Тимәк, инфляциянан саҡ ҡына ҙурыраҡ проценттар тураһында беҙҙең халыҡҡа хыялланаһы ла хыялланаһы әле.\n“Башҡортостан сода компанияһы” сеймал сығанағы тапҡан: Торатау эшкәртелмәйәсәк 07.12.2018 // Иҡтисад\n“Башҡортостан сода компанияһы” етештереү өсөн сеймал базаһы итеп Ҡуштауҙы файҙаланасаҡ, тип хәбәр...\n“Ошондай ваҡиғалар тормошобоҙҙо яҡшырта” 07.12.2018 // Иҡтисад\nОҙаҡламай районда социаль-мәҙәни үҙәк тә сафҡа инәсәк. Был аҙнала Башҡортостан Башлығы вазифаһын...\nНимәгә хаҡ артҡан? 06.12.2018 // Иҡтисад\n“Башҡортостанстат” хәбәр итеүенсә, республикала “аҙыҡ-түлек кәрзине”нә йәнә хаҡ артты....\nКвитанция һәр ауыл өйөнә киләсәк 06.12.2018 // Иҡтисад\n11 декабрҙә Өфөнөң Дим районының “Бәйләнештә” һәм “Фейсбук”тағы рәсми төркөмдәрендә ҡалдыҡтар менән...\nТиҙҙән сүп-сар сығарыу өсөн хаҡ иғлан ителәсәк 05.12.2018 // Иҡтисад\nМәғлүм булыуынса, яңы йылдан халыҡ төбәк операторҙары сүп-сарҙы йыйып алып китеп, эшкәрткән өсөн...


"Уларҙың тап беҙгә төбәп килеүенә шатбыҙ"\n27 Ноябрь 2021, 19:30\nРеспубликаға идара итеү үҙәге бөгөн Рәсәй Дәүләт Думаһындағы Физик культура һәм спорт буйынса комитеттың Өфөлә үткән күсмә кәңәшмәһенә ҡағылышлы пост ҡуйҙы.\n“Башҡортостандың Республикаға идара итеү үҙәге республиканың спорт йылъяҙмаһының бер өлөшөнә әйләнде: Өфөлә Рәсәй Дәүләт Думаһындағы Физик культура һәм спорт буйынса комитеттың күсмә кәңәшмәһе үтте. Дәүләт Думаһының был комитеты (һуңғы ике йылда тәүге тапҡыр) тулы составта ил төбәгенә юлланды. Ә беҙ уларҙың тап беҙгә төбәп килеүенә шатбыҙ. Шулай уҡ Рәсәйҙең спорт министры Олег Матыцин да килде.\nХәҙер күп кенә мөһим һәм етди саралар беҙҙең Республикаға идара итеү үҙәгендә үтә. Көңәшмә алдынан ҡунаҡтарҙы хөрмәт менән ҡаршы алабыҙ. Беҙҙең һөйләй, таныштыра, иғтибар йүнәлтә торған нәмәләребеҙ күп. Тәжрибәбеҙ күрһәтеүенсә, ҡунаҡтарҙа беҙҙә халыҡты борсоған мәсьәләләр буйынса булдырылған кире бәйләнеш ҙур ҡыҙыҡһыныу уята. Был аңлашыла ла, сөнки депутаттар – халыҡ тарафынан һайланған вәкилдәр.\nБөгөн Республикаға идара итеү үҙәгенең өс блогының эшмәкәрлеге менән таныштырып өлгөрҙөк. Иҡтисади аналитика блогында ҡунаҡтарҙы Иҡтисади үҫеш министрлығынан, Үҫеш корпорацияһынан һәм Стратегик эшләнмәләр үҙәгенән вәкилдәр ҡаршы алды.\nИғтибар үҙәгендә – халыҡты борсоған һорауҙар. Ялыуҙарҙы тикшерәбеҙ, асыҡлайбыҙ, кәңәшмәләрҙә еткерәбеҙ. Әлбиттә, былар – беҙ башҡарған эштәрҙең бер бәләкәй өлөшө генә. Ҡунаҡтарға мәғлүмәт системалары тураһында һөйләп, республиканың Спорт министрлығына ҡағылышлы мөрәжәғәттәр менән таныштырҙыҡ. Йыл дауамында беҙҙең белгестәр был юҫыҡта 1062 мөрәжәғәтте эшкәрткән. Улар спорт объекттары төҙөү һәм ремонтлау, физик культура һәм спорт сараларына, тренерҙарға ярҙам күрһәтеүгә ҡағыла.\nЭшлекле кәңәшмәлә лә ҡунаҡтар ошо һәм башҡа мөһим, көнүҙәк темаларҙы ҡараны. Башҡортостанда спорт тормошо гөрләй. 2022 йылда беҙҙә Спорт гимнастикаһы үҙәге барлыҡҡа киләсәк, футбол манежы төҙөләсәк, шулай уҡ Спорт көрәше үҙәген көтәбеҙ.\nИң мөһиме – Башҡортостан 2024 йылда “Рәсәй – спорт дәүләте” халыҡ-ара спорт форумын ҡабул итеүе ихтимал. Рәсәйҙең спорт министры, республика тейешле хуплау табасаҡ, тип белдерҙе” тигән юлдар бар яҙмала.\nФото һәм сығанаҡ: Республикаға идара итеү үҙәге.


Рәсәйҙең Ғәҙәттән тыш хәлдәр министры Владимир Пучков Башҡортостанға айырым төркөм ебәрергә ҡарар итте | ГТРК «Башкортостан» — Новости Уфы и РБ\nРәсәйҙең Ғәҙәттән тыш хәлдәр министры Владимир Пучков Башҡортостанға айырым төркөм ебәрергә ҡарар итте\nМахсус комиссия төбәк идаралығы етәкселеге эшмәкәрлегенә баһа бирергә тейеш. Ашығыс ҡарарҙың ҡабул ителеүе Стәрлетамаҡтағы янғынға бәйле. Федераль ведомствоның күҙәтеү департаменты етәкселеге шулай уҡ бәлә-ҡазаларҙы иҫкәртеү саралары үтәлешен дә тикшерәсәк. Был кадрҙар фажиғә урынынан. Шишәмбелә сыҡҡан янғында ун ике кешенең ғүмере өҙөлгәйне. Мәрхүмдәр бөтә ерҙә тимер рәшәткәләр булыу арҡаһында ут эсенән ҡотола алмай. Бүлмәләргә ике ҡатлы карауаттар ҡуйылған. Был бинала йәнәһе лә нарокомания һәм алкоголизмдан дауаланыусылар йәшәгән. Тәҙрә төптәрендә реклама ҡағыҙҙары. Йорт хужаһы әйтеүенсә, ул торлаҡты шикле ойошмаға ҡуртымға тапшырыуын да белмәгән. Фажиғә урынын тикшереү органдары вәкилдәре лә ҡарап сыҡҡан. Реклама ҡағыҙҙарында күрһәтелгн телефон һандары буйынса ла шылтыратылған. Асыҡланыуынса, үҙенсәлекле бизнесте “Содействие” тип аталған үҙәк менән бәйле булыусыларҙың ойоштороуы ихтимал. Туҡылдатҡандан һуң, ишекте тап ошо кеше асты. Тик камераларҙы күреү менән, ул йәшеренергә маташты. Тимер сыбыҡлы ҡоймаларҙа реклама ҡағыҙҙары. Тап уларҙа наркомания һәм алкоголизмдан дауаланыу тураһындағы мәғлүмәттәр яҙылған. Был ҡоймалар артында “былшылыҡ” социаль адаптация үҙәге эш алып барыуы тураһында кураторҙарҙың береһе лә аңлатты. Был кадрҙар тағы ла Стәрлетамаҡтан. Шау-шыу яратҡан күршеләренән ыҙа сигеүселәр тәртип һаҡсыларын да саҡыра. Ишекте тик полиция хеҙмәткәренә генә асалар. Фатирҙа йәшәүселәрҙең барыһының да үткәне ҡараңғы булып сыға.Фатирҙа йәәшүселәр әлеге лә баяғы йәшеренергә тырышҡан. Ҡалғандары иһә насар ғәҙәттән дауаланыу юлы менән ҡотолорға ниәтләүен әйтә. Тап ошо сәбәпле улар айырым ойошмаға берләшә лә инде. Енәйәт эше буйынса әле социаль үҙәк етәкселәренең береһе тикшереүселәр һорауҙарына яуап биреүе ихтимал. Стәрлетамаҡтағы янғынға бәйле ике енәйәт эше ҡуҙғатылған.


“Бәйләнештә булайыҡ” » "Йәшлек" гәзите\nГазета "Йәшлек" » Махсус бит » Тормош юлдары ҡатмарлы » “Бәйләнештә булайыҡ”\n– Һеҙ “Йәшлек”тең хәбәрсеһеме? – ҡатын кешенең тулҡынланғаны һиҙелде.\n– Эйе, – тинем. Ғәҙәттә, киске ваҡытта шылтыратҡандарҙың һүҙе оҙон була, шуға креслоға менеп ҡунаҡланым.\n– Минең... мин... – нисек итеп һүҙен башларға белмәй ҡаңғырҙы, – ни... һөйләшергә, кәңәшләшергә, тимме икән... әллә һеҙҙе бушҡа эшегеҙҙән айыраммы?\n– Һеҙ бик ваҡытлы шылтыраттығыҙ, – ысын шулай – бөтә эште бөтөрөп, ҡулыма китап алырға ғына йөрөгәйнем.\n– Ярай, атыу, – йомшаҡ итеп “әтеү” тимәне, ҡаты итеп әйтте, ҡыйыулығы артты. – Һөйләйһе хәбәрем, ни... Хәбәр ҙә түгел инде ул, тотош ғүмер... Иремдең һөйәркәһе бар.\nҺуңғы һөйләмде бер тында әйтте лә, шымды.\n– М-да, – ҡулыма ҡәләм алдым, блокнот битенә сыймаҡлап йондоҙҙар яһарға тотондом. – Була торған хәл.\n– Ирем уны шундай ярата, – әллә иламһырап ҡуйҙы, әллә миңә шулай тойолдо ғына. – Ә мин... бер рәхмәтлемен ул ҡатынға, бер күрә алмайым, изалап бөттөм. Бер кемгә лә һөйләп тә булмай.\n“Ыҙалап” тигәнде “изалап” тине. Учалылар ғына шулай тиме икән әллә башҡа райондарҙа ла ул һүҙҙе ҡулланалармы?”– тип уйлап, тауыш бирҙем:\n– Әйҙәгеҙ, баштан башлайыҡ.\nТрубканың теге яғында ҡаушап ҡалдылар, буғай. Ә минең үҙемде “баштан” һүҙе йөрәкһеттесе: элек, балалар бәләкәй саҡта, йоҡлар алдынан әкиәт һөйләгәндә, йыш ҡына уларҙың башын ҡатыра торғайным: “Йәшәгән, ти, әбей менән бабай, уларҙың өйө, мунсаһы, һарайы – бар нәмәһе булған, ти, таштан. Һөйләйемме баштан?” Эскерһеҙ бәләкәстәр: “Эйе”, – тигән була. Һәм һин, өлкән кеше, шаярып ошо ике һөйләм менән бер туҡтауһыҙ уларҙың мейеһен ҡайнатаһың...\n– Баштан? Вис баштанмы?! – ҡатын телгә килде, шаулап трубкаға тын алды. – Мин кейәүгә көсләшеп сыҡтым. Сәпсим үк муйынына аҫылынып түгел. Әхирәтем туйына шаһит итеп саҡырҙы. Кейәү яғынан шаһит – күрше ауыл егете ине. Төҫкә-башҡа матур, ҡалҡыу буйлы. Миңә әллә ни ҡараманы ла. Ҡыҙы барҙыр, тип, уға ҡарата һеләгәйемде ағыҙмаҫҡа тырыштым. Иҫерешеп алған ҡунаҡтар бер заман кәләш менән кейәүҙе генә түгел, беҙҙе лә бергә “ҡушты”: ҡосаҡлашырға ла, бергә уйындарҙа ҡатнашырға ла мәжбүр иттеләр, хатта “әсе” лә ҡысҡырҙылар. Туй күңелле үтте. Иң һуңында кәләш менән кейәүҙе еңгә йортона ҡунырға алып барғас, беҙ улар менән бергә ҡалдыҡ. Еңгә тейешле кеше, туй мәжлесенә кире барыр алдынан, кескәй табын әҙерләп, өҫтәлгә шараптар ҙа ҡуйғайны. Ҡыҙмаса булып алған егеттәр беҙҙе лә шампан шарабынан ауыҙ итергә ҡыҫтаны. Шуғаса тәмләп ҡараған нәмәбеҙ түгел ине, әхирәтем дә, мин дә иҫерҙек тә ҡуйҙыҡ. Талсығыуыбыҙ ҙа, тулҡынланыуыбыҙ ҙа еткәндер инде. Утты һүндереп, музыка ҡуйып, кәләш менән кейәү ҡосаҡлашып бейергә төшкәс, шаһит егет мине дивандан торғоҙоп, ҡосағына тартты. Шарап шауҡымы, ярым ҡараңғылыҡ, музыка... Ирендәр үҙенән-үҙе бер-береһенә тартылды... Иртән дөбөр-шатыр өйөнә ҡайтып ингән хужабикәнең шат тауышына уянып киткәндә, уның ҡосағында ята инем. Ҡотом алынды. Эш бөткәйне... Әсәйемдең, ҡыҙ кешенең төп байлығы шул, башыңды юғалтһаң юғалт, шуныңды һаҡла, ир-егет аҫтына йәйелеп ятма, тигән һүҙҙәрен иҫләп, үкереп илап ебәрмәҫ өсөн юрғандың ситен тешләнем. Күҙемдән йәштәрем субырлап ҡойолоп китте. Егет тә уянды. Күҙҙәрен асып, бер әүәл түшәмгә төбәлеп ятты, шунан башын минең яҡҡа бороп, илама, тине йомшаҡ ҡына. Уның йомшаҡ тауышына оторо ярһып түгелдем. Ул тороп ултырҙы, ныҡ ауыр көрһөндө. Иҙәндә туҙып ятҡан кейемен үрелеп алып кейгәс, миңә ҡарамай ғына ҡабат өндәште: “Илама. Өйләнешербеҙ”. Һүҙендә торҙо. Ул шундай кеше, әйтә икән, таш яуып торһонмо, һыуҙар кирегә аҡһынмы, һүҙен тота. Туйҙан һуң беҙгә киттек. Икебеҙҙең ҡиәфәткә ҡарап, әсәйемдең шунда уҡ йөҙө йәмерәйҙе. Уның: “Нимә?” – тип әйтеүе булды, буласаҡ ирем, йүнләп айынмаған да килеш, эште боҙоп ташлағанбыҙ, тине. Ҡыҙыу ҡанлы әсәйем әрләп, тәүҙә уны бәргесләп сығарҙы, шунан, исемләп әйтеп, шуныңды йәйеп ятҡас, һинең хәҙер баҙарҙа хаҡың – һуҡыр бер тин, тип мине оҙон һепертке менән ярҙы. Ни эшләйем һуң, тип илағас, сыҡ та аҫылын, тине: “Миңә лә бынан һуң аҫылынырға ғына ҡалды”. Күреүегеҙсә, икебеҙ ҙә теребеҙ... Атай эштә ине, ул белмәй ҙә ҡалды. Ә, бәлки, һиҙенһә лә (әсәйем бик оҙаҡ туҙынды бит), ләм-мим өндәшмәне. Ҡустыларым да ҡыҫылманы, икенсе бүлмәгә боҫҡайнылар... Мине туҡмап арығас, әсәйем, туҙған һеперткене ишек төбөнә бәреп, ҡоҙалыҡҡа килһендәр, тине: “Башһыҙлығың арҡаһында бәхетеңде аяғың аҫтына һалып тапаның”. Фатихаһы шул булды. Туйыбыҙ ҡарамаҡҡа гөрләп үткәндәй булһа ла, ысынында иһә, үтә күңелһеҙ ине. Ирем бер туҡтауһыҙ көрһөндө, мин уфтандым, әсәйем ҡарашы менән мине өтөп-өтөп алды. Туй тамамланып, ҡунаҡтар таралышҡас, ата-әсәһен оҙатҡандан һуң өйгә инергә ашыҡмаған иремә тәҙрә аша ҡарап, әсәйем әлеге лә баяғы һүҙен ҡабатланы: “Башһыҙлығың арҡаһында бәхетеңде аяғың аҫтына һалып тапаның. Үҙеңдекен генә түгел, уныҡын да... Кейәү алдында түшәлеп ят, сәсең менән ерҙе һепер...” Атай-әсәйем иремде ярата, уның өсөн өлтөрәп торалар. Мин үҙем дә уны яратам, тик ул ғына һалҡыныраҡ. Юҡ, ул ҡаты ла түгел, миңә ҡарата үтә яҡшы мөғәмәләлә, инде өс балабыҙ бар, ә шулай ҙа...\nХәҙер ваҡиғалар майҙанында өсөнсө герой – иренең һөйәркәһе пәйҙә буласаҡ (әйткәндәй, уның алдан дуҫлашып, йәрәшеп йөрөгән ҡыҙымы икән?), тип уйлап та өлгөрмәнем, трубка уфтанды:\n– Өсөнсөһөнә малай алып ҡайтҡас, уның “тояғын” йыуырға туған-тыумаса йыйылды, улар таралышҡас, һуңлап иремдең дуҫы килде. Малайҙы “йыуып” оҙаҡ шаулашып ултырҙылар. Телдәре көрмәлешеп бөттө. Бәпәйҙе имеҙеп ятып, серем итеп киткәнмен. Кинәт урынлашҡан тынлыҡҡа һиҫкәнеп уяндым. Ярым шыбырлашыуға күскәндәр икән.\n– Ышанаһыңмы? – ти ирем.\n– Ышанам, – ти дуҫы.\n– Шулай ҙа була икән ул тормошта, – тип һуҙҙы ирем. – Бер кемде лә яратҡаным юҡ ине. ЗАГС-ға инеп барабыҙ кәләш менән ғариза бирергә, ә ул сығып бара. Ишек янында бәрелешә яҙҙыҡ. Кәләш ни, танк та инде ул, инде лә китте, ә ул, бер аҙым артҡа баҫып, миңә юл бирә. Мәйтәм, мин ирме, түгелме. Ишекте тотоп, үҙем уға юл бирҙем. Рәхмәт әйткәндәй, йылмайҙы ла, баш эйеп сығып китте. Быяла ишек аша артынан ҡарап ҡалдым. Ҡарамайым, тиһәм дә, күҙҙәрем үҙҙәре ҡараны. Магнит кеүек тартылды. Шулай ҙа була, туғанҡай, бер ҡарауҙан да ғашиҡ булаһың икән...\nИремдең шулай асылып һөйләшкәнен ишеткәнем юҡ ине. Асыҡ күренһә лә, йомоғораҡ кеше ул. Эсендәгеһе тышында түгел. Ҡымшанырға ла ҡурҡып ята бирәм. Ә үҙемдең йөрәк күкрәк ситлегенән атылып сығып бара. Сөнки иремдең һәр һүҙе йөрәгемә уҡ кеүек ҡаҙала:\n– Тағы ла осратырмын, тип уйламағайным, тик яҙмыштың үҙенең пландары беҙҙең иҫәпкә. Осраҡлы рәүештә тап булды. Дә-ә, шулай, туған...\n– Булдымы һуң арағыҙҙа берәй нәмә? – дуҫы шөкәтһеҙ хихылданы.\nИремдең яуабын көтөп, йөрәгем, гүйә, туҡтаны. Оҙаҡ яуап бирмәне.\n– Булды ла, булманы ла... – тигәс, йөрәгем артабан тибеп китте.\n– Нисек инде? Һин аныҡ әйт! – тип төпсөндө иманһыҙы.\n– Ул бит шундай... – ирем әллә һүҙ тапмай юғалып ҡалды, әллә һоҡланыуҙан телһеҙ ине. – Их-х... Ун өс йәшкә өлкән. Беҙ өйләнешергә ғариза биргәндә, ул ире менән айырылышып йөрөгән булған. Ни эшләп шулай икән ул, ә?\n– Ярай, етәр инде... һин нимә... бисәләр кеүек, – дуҫының тауышы етдиләнде. Улар абына-һөрлөгә эйәртенешеп тәмәке тартырға сығып китте, ә мин, иремдең башҡа берәүҙе һөйөүенә шаңҡып, көнләшеүҙән дә, үҙемдең уға туптай өс бала табып биреүемә, гел ыңғайына тороуыма сәмем дә, ғәрлегем дә килеп, илап ебәрҙем. Иртән ул йоҡлап ята ине, мин балаларҙы алдым да, күрше бабайҙы яллап, машинаһына әйберҙәрҙе тейәп, атай-әсәйемә ҡайттым да киттем. Күршемдең аптырауына, эсеүенә йәнем көйә, тип алданым. Ундай ғына эсеү иҫәпләнмәй, тип мине көйләп маташҡан булды. Атай-әсәйем беҙҙе ҡосаҡ йәйеп ҡаршы алһа ла, хәлдең айышына төшөнгәс, бартамлап йөрөмәйһең, кире ҡайтаһың, тип һүҙҙе ҡыҫҡа тоттолар. Кисен артыбыҙҙан ирем килде. Әсәйем, ул күрмәгәндә генә миңә йоҙроҡ төйҙө: “Ысматри, ҡыҙыҡай, йөҙөңдө сирып ултыраһы булма! Ҡояш кеүек балҡы, ыштубы ла!” Беҙҙе атай-әсәйем ҡунаҡ итеп, балаларҙы алмаш-тилмәш һөйөп, иртәгеһенә үк кире оҙатты. Юлда шып-шым киләбеҙ. Мин, балаларға күмелеп, артта ултырам.\nНи булды һиңә? – уртала эленеп торған көҙгөгә ҡарай.\n– Һөйәркәңдән һора, – тим. Әйткең килмәһә лә, тел тик торамы һуң?\n– Ниндәй “һөйәркә”? – белмәмешкә һалышҡайны, талағым ташты ла ҡуйҙы: “Әллә һиңә туйға тиклем бирелгәс тә, минең намыҫым юҡ, тип уйлайһыңмы? Фәлән-фәсмәтән”. Нимә уйлағанды ғына түгел, хатта башҡа килмәгәнде лә әйтеп бөттөм. Балалар, бер миңә, бер атайҙарына ҡарап, илашырға тотондо, хатта биләү эсендәге сабыйыбыҙ ҙа сиҡылдай. Ғүмерҙә балаларға тауыш күтәргәнем юҡ ине, зыуылдығығыҙ сыҡмаһын, тип тамаҡ төбө менән уларға баҡырҙым.\nИрем аҡланманы ла, ҡаршы ла ирешмәне. Миңә булған асыуыңды балаларға төшөрмә, тине лә, машинаны ярты юлда туҡтатып, сығып, күк йөҙөнә төбәлеп, тәмәкеһенә йәбеште... Әсәйем әйтмешләй, өс бала менән эт к...нә барайыммы, артабан өҙә-йолҡа йәшәп киттек. Яңыраҡ, улыбыҙға бер йәш тулыр саҡта, ирем аварияға осраны. Уны ауыр хәлдә дауаханаға алып китеүҙәре хаҡында хәбәр иткәс, янына барырға аҡса юллап, балалар менән ултырырға, мал-тыуарҙы ҡарарға кеше эҙләп, ике көн тегеләй һуғылдым, былай бәрелдем. Этлек законы бит ул: тап шул саҡта атай-әсәйем ғүмерҙәрендә беренсе тапҡыр санаторийға ял итергә киткәйне, ҡустыларымдың имтиханы, ә ҡәйнәм үҙе кеше көнлө, тиерлек, бәләкәс балаларҙы ла, малды ла ҡарарлыҡ хәлдә түгел. Улыбыҙға манный бутҡаһы бешерҙем дә, үҙем уға ашатып ултырам, үҙем илайым. Бәпәйем бутҡаһын ҡапҡан була ла, миңә ҡушылып һыҡтап ала. Өй ҡаршыһына машина килеп туҡтаған тауышҡа иғтибар ҙа итмәнем. “Мөмкинме?” – тип килеп ингән ҡупшы ҡатынға күтәрелеп ҡараным да, ҡойолоп төштөм. Иремдең һөйәркәһе икәнен шунда уҡ бөтә күҙәнәктәрем менән һиҙендем. Быны әйтеп, аңлатып булмай, тойҙом и всё! Һылыу ине, ниндәйҙер эске нур бөркөлә ине үҙенән. Иремдең, ун өс йәшкә өлкән, тигән һүҙҙәре иҫкә төштө. Мин уны урамда күрһәм, беҙҙең йәштәштер, тип уйлар инем. Үҙемдең бысраҡ (бәләкәй бала буяп бөткән) халатым, түш тирәһе бер аҙ йыртыҡ эске күлдәгем (имеҙеүгә уңайлы булһын тип, йырттым да, шул килеш тегелмәй тороп ҡалды), тапалып бөткән тәпешкәләрем, таралмай түбәмә өйөлгән сәсем өсөн ҡып-ҡыҙыл булдым. Өйҙәге тәртипһеҙлек тураһында әйтеп тә тормайым. Береһе – мәктәпкә, береһе – балалар баҡсаһына, береһе итәккә йәбешеп йөрөгән бәләкәс балалар менән өй ипләү ҡайғыһымы? Ул да уңайһыҙлыҡ кисерә ине. Ишек төбөндә тороп, миңә тура ҡарарға ҡыймай, улыбыҙға ғәйепле йылмайҙы:\n– Мин – ирегеҙҙең дуҫы... дөрөҫөрәге танышы, һеҙгә ярҙам итергә килдем.\nНимә-нимә, ә быны көтмәгәйнем.\n– Етерлек ярҙам иттегеҙ инде, – тинем, күҙ йәшемде усым менән һелтәп.\n– Зинһар... – тапанды. – Ул бик ауыр хәлдә. Янына барығыҙ. Уға тәрбиә кәрәк.\n– Анһат һиңә әйтеүе, – юрый “һеҙ” тимәнем, уны кәмһеткем килде. – Балаларымды, нимә, һин ҡарайһыңмы? Санитаркалар, ана, ҡараһын, шуның өсөн аҡса алалар.\n– Мин ҡарап торормон! – тип тамам хайран итте.\n– Эйе, һиңә ышанып ҡалдыр... Берәй нәмә эшләтһәң... – нимәгә этләшкәнемде үҙем дә аңламайым. – Үҙең бар! Нимә, әллә инде кәрәкмәйме? Һау сағында ғына кәрәк инеме?\nШул саҡта ул турайҙы, күҙемә ҡараны – нурҙары, ҡапыл утты һүндергәндәй, юғалды – ҡарашы ла, тауышы ла уҫалланғайны:\n– Һеҙҙең ғаиләне һаҡларға тырышам, иҫәр! Балаларығыҙ хаҡына. Шәп кенә йыйынаһың да, машина табып, ҡалаға елдерәһең, ишеттеңме?!\nҺеҙ шуны күҙ алдына килтерәһегеҙме, апай? Минең өйөмә килеп, иремдең һөйәркәһе минең менән командалыҡ итә! “Аһ” иттем. Ә ул ҡайһы аралалыр аяҡ кейемен сисеп, түргә уҙҙы. Сумкаһынан аҡса сығарҙы – берәр меңлектәр менән ун мең һум. Миңә һондо. Алмай аңшайып ултырғас, өҫтәлгә һалды.\n– Тотонорһоң. Ҡайҙа нимә икәнен күрһәт, ни эшләргә кәрәклеген аңлат, – тине. – Телефон номерыңды ҡалдыр. Бәйләнештә булайыҡ.\nОшо “бәйләнештә булайыҡ” тигән һүҙҙәре менән сихырланымы икән? Ҡыҫҡаһы, нисектер ул минең аңымды томаланы, сөнки кисен ирем эргәһендә инем инде. “Өлкән ҡыҙың мәктәптән ҡайтҡас, бәләкәс ҡыҙығыҙҙы өсәүләп (бәпәйегеҙҙе йылы кейендерҙем, борсолма!) балалар баҡсаһынан барып алдыҡ, уларҙың тамағын туйҙырҙым, һыйырыңды һауҙым (һөтө бер литрҙай ҙа булманы), малға бесән һалдым, тауыҡтарыңа ем һиптем, этегеҙгә аш бирҙем”, – тип шылтыратып, миңә отчет бирҙе был. Тел төбөнән һиҙеп торам, иремдең хәле уны борсой. Ләкин яуызланып, ирем хаҡында бер ни әйтмәнем. “Мин бер аҙнаға эштән һорап киткәйнем, дүрт көндән эшкә”, – тине. Шунан аңлап ҡалдым: тимәк, бер аҙнаның ике көнөн ирем эргәһендә үткәргән. Ә кем уға шылтыратҡан, ҡайҙан иремдең аварияға эләккәнен белгән? Ошо турала белешкәс, шәфҡәт туташтары иңбаштарын һелкетте. Йәнәһе лә, белмәйҙәр. Ә үҙҙәре мин килеп еткәс, палатаға сиратлап инеп, мине баштан-аяҡ ҡарап, тикшереп сыҡтылар. Беҙҙе сағыштыраларҙыр, тип үртәлдем. Операциянан һуң саҡ тын алып ятҡан иремдән төпсөнөргә намыҫым ҡушманы. Өс көндән дауаханаға иремдең яҡын ғына ир туғаны килде. Хаҡлы ялда ине ул, ҡустымды үҙем ҡарармын, балалар янына ҡайт, тине. Ҡайтыуым тураһында белдереп, көндәшемә шылтыратып торманым. Арып-йонсоп ҡайтып төштөм. Килеп ингәйнем, өйөмдө танымай торҙом – уға нур ҡунғайны! Таҙалыҡ һәм тәртип ине бар ерҙә: мейес ағартылған, ҡорғандар матур итеп эленгән, һауыт-һаба урынына урынлаштырылған, иҙәндә, балаҫтарҙа бер сүп юҡ, йыуынты биҙрәләре һәр ваҡыттағыса тулып түгелеп ултырмай, уйынсыҡтар туҙып ятмай... Ә ул, иремдең һөйәркәһе, улым менән иҙәндә туп тәгәрәтешеп уйнап ултыра. Рәхмәт әйтер урынға, асыуланып баламды йүгереп барып күтәреп алдым. “Ни эшләп уны иҙәнгә ултыртҡанһың, һыуыҡ үтһен, тиһеңме? Үҙеңдең балаң булмағас та, кешенеке йәл түгелме?!” – тип ҡысҡырҙым. Балаһы юҡтыр, тип, үҙемә ҡалһа, иң ауыртҡан еренә тоҫҡағайным ағыулы телемде. Баҡтиһәң, уның өлкән ике улы бар, имеш. Ә мин уны төптө балаһыҙ, тип уйлағайным. Тултырып ҡараны ла, абруйын һаҡлап ҡына иҙәндән күтәрелеп, йылдам әйберҙәрен йыйып, улыбыҙға ҡулын болғап йылмайып, сығып китте. Миңә, һау бул да, тимәне. Машинаһын ҡабыҙа алмай байтаҡ этләнгәнен ишетһәм дә, сыҡманым. Әлеге лә баяғы күршеләрҙең ярҙамы менән машинаһының двигателен тоҡандырып, ниһайәт, ҡайтып китте. Артынса күрше әбей инде (шымсылар ҙа инде, бер нәмәнән дә ятып ҡалғылары килмәй!). Иремдең хәлен белешеп, сәйгә өмөтләнеп урындыҡ ситенә сүкәйһә лә, дауаханала йүнле йоҡо ла эләкмәне, юлдан да арығанмын, тип уны тиҙ генә кире борҙом. Ысын арығайным. Бар нәмәнән дә. “Бынау туғаныңды әйтәм, бигерәк шәп, уңған, өйөңдө “ялт” итте бит, балаларҙы ла бик яҡшы ҡараны”, – тип әйтеүе ярама тоҙ һалды. “Ҡайһы яҡтан зат икәнен генә аңғарманыҡ”, – уның был һүҙҙәре мине үсекләр, уның менән сағыштырыр өсөн әйтелгәндәй ине. Хәҙер бына көнө-төнө киләсәгебеҙҙе уйлайым, аптырайым, нисек артабан йәшәргә? Айырылышырғамы?\n– Ә ирегеҙҙең хәле нисек? – бик оҙаҡ трубканы терәп тороуҙан ҡолағым ғына түгел, битем дә уттай яна ине, шуға телефонды икенсе ҡолаҡҡа күсерҙем.\n– Арыу инде, – яуабы илтифатһыҙ ғына яңғыраны. – Дауахананан сыҡты.\n– Мин – ғаилә, ир менән ҡатын араһындағы мөнәсәбәттәр буйынса белгес түгел, – тинем йондоҙҙар сыймаҡлауымды дауам итеп, – ә шулай ҙа ғаиләне һаҡлау яғындамын. Айырыуса ирегеҙ һәйбәт икән, ни эшләп айырылышыу тураһында уйларға? Ул да бит һеҙгә, айырылышайыҡ, тимәгәндер?\n– Ҡайҙан, юҡ, балалар, тип үлеп бара.\n– Шулай булғас, артабан ғаилә тормошон көйләргә кәрәктер. Айырылышыу – иң һуңғы сара. Яҡшы ирҙәр урамда тәгәрәшеп ятмай. Ҡәҙерен белергә кәрәк.\n– Ул бит мине яратмай, тегене ярата.\n– Һеҙҙе лә яраталыр. Үҙенсә һөйәлер. Арбағыҙ ирегеҙҙе, әүрәтегеҙ. Барыһы ла үҙегеҙҙең ҡулда.\n– Әллә инде... – трубка әүәлгесә уфтанды. – Тыңлағанығыҙ, кәңәштәрегеҙ өсөн рәхмәт. Бүлешкәс, еңел булып ҡалды.\nБеҙ уның менән бик йылы хушлаштыҡ. Иң һуңында “бәйләнештә булайыҡ” тип әйтеүҙән саҡ-саҡ тыйылып ҡалдым. Ваҡытында телемде тешләп өлгөрҙөм.\nСығыу ваҡыты 28-01-2018, 07:00 | Ҡаранылар: 978


Күңелле концерт көтә » Яйыҡ гәзите | Газета Яик\nЯйыҡ гәзите » On-line яңылыҡтар » Күңелле концерт көтә\nИң тәүҙә төп приз - 4 декабрҙә ҡала филармонияһында үтәсәк күптәрҙең яратҡан йырсылары Фәдис Ғәниев менән Лилиә Биктимерова концертына ике кешелек саҡырыу ҡағыҙын отторҙоҡ. Моңло йырҙар тыңлап ял итеп ҡайтыу бәхете Абҙаҡ ауылынан Исхаҡовтар ғаиләһе өлөшөнә төштө.\n- Хаҡлы ялдағы кешеләрҙең көнө, ғәҙәттә, ваҡиғаларға бай түгел. Ә һеҙ шылтыратып төп призды алыуыбыҙ хаҡында әйткәс, беҙҙең өсөн ҙур байрам булды. Ҡалаға концерттарға йөрөп бармайбыҙ. Әммә, «Яйыҡ»тың үҙенән алған бүләккә мотлаҡ киләсәкбеҙ. Ошондай шатлыҡлы минуттар бүләк иткәне өсөн баҫмаға ҙур рәхмәт! - тине ҡыуанысын йәшермәй Флүрә Исхаҡова.\nФлүрә Тимербай ҡыҙы сығышы менән Әбделҡасим ауылынан. Ҡаҙағстанда йәшәгәндә үк башланғыс кластар уҡытыусыһына белем ала. Дүрт йыл кескәйҙәргә хәреф-һан өйрәткәндән һуң, Башҡорт дәүләт педагогия институтын тамамлай һәм 45 йыл ғүмерен математика фәненән балаларға белем биреүгә бағышлай. Фазыл Даян улы иһә Әпсәләм ауылы кешеһе. БДУ-ның физика-математика факультетын тамамлаған. Уның хеҙмәт стажы - 35 йыл.\nИсхаҡовтар ике ул тәрбиәләп үҫтергәндәр. Өлкәндәре Азамат ғаиләһе менән Учалы ҡалаһында йәшәй. Шофер, Себер тарафтарына йөрөп эшләй. Килендәре Дилә 1-cе лицейҙа башҡорт теле уҡытыусыһы булып хеҙмәт итә. Азалия исемле ҡыҙ тәрбиәләйҙәр. Кеселәре Салауат Сибай ҡалаһында төпләнгән. Ул ата-әсәһе юлын һайлай - Сибай институтында уҡып, музыка белгесе булып сыға. Бөгөнгө көндә йәштәр үҙәгендә эшләп йөрөй. Килендәре Рәзилә лә инглиз теле уҡытыусыһы, аспирантура тамамлаған. Ғаилә Гөлкәй исемле бер ҡыҙ тәрбиәләй.\nИсхаҡовтар республика, район баҫмаларын элек-электән алдыра килә. Хаҡлы ялға сығып, буш ваҡыт күбәйгәс, райондың тын алышын сағылдырған «Яйыҡ»ты айырым иғтибар менән күҙәтеп баралар. Өлкән улдарының юбилейына ҡотлау бирергә килгән ыңғайы, гәзиткә яҙылып, лотереяға квитанция ҡалдырып сығалар. Отор-отмаҫ тигән һорауға артыҡ бирелмәйҙәр ҙә. 40 йыл самаһы элек Исхаҡовтар кер йыуыу машинаһын отҡандары булған. Бына бит, уңыш тағы йылмайҙы. Моғайын, йырсыларыбыҙҙы зәңгәр экрандарҙан ғына түгел, ә тормошта күреп, иштеү ҙә гәзит уҡыусыларыбыҙ хәтерендә яҡты хәтирәләр булып оҙаҡҡа һаҡланыр.\nТөп призды алыусыларҙан тыш, Һәйтәк ауылынан Д.Байморатова, Комсомольск ауылынан Ф.Мотаһарова, Уральскийҙан С. Солтанов дини календарҙар, Кәрим ауылынан Т. Мәжитова, Озерныйҙан А. Әйүпов һәм Учалы ҡалаһынан Р. Юнысов йыртмалы календарҙар отто. Бар еңеүселәрҙе ихлас күңелдән ҡайнар ҡотлайбыҙ. Бүләктәрҙе, рәхим итеп, редакциянан килеп алығыҙ. Ә акциябыҙ дауам итә. Отошта ҡатнашырға теләүселәр, квитанцияларығыҙҙы килтерергә ашығығыҙ!\nХыял - ысынбарлыҡта\nВәғәҙә иткәнсә, гәзитебеҙгә яҙылыусылар араһында лотерея уйнатыуҙы дауам итәбеҙ. «Еңеүсегә елле бүләк» акцияһына ҡушылыусыларҙың арта барыуы... Тотош уҡырға\nБүләк - хужаһында\nБаҫмабыҙға ағымдағы йылдың икенсе ярты йыллығына яҙылыу кампанияһы тамамланыуға табан бара. Был юлы ла гәзитебеҙҙе алдырып уҡыусы дуҫтарыбыҙҙың... Тотош уҡырға


Ирекмәндәр Дендропаркты тәртипкә килтерҙе - GTRK.TV — Новости Уфы и РБ\nИрекмәндәр Дендропаркты тәртипкә килтерҙе\n02 мая 2017 — 15:33 ГТРК «Башкортостан»\nЯҙ – тәбиғәт уянған мәл генә түгел, ә таҙалыҡ һәм тәртип урынлаштырыу осоро ла. Ошо көндәрҙә ирекмәндәр Дендропаркты тәртипкә килтерҙе. Бындай өмәләрҙә һәр саҡ ҡатнашырға, тирә-яҡты таҙартыуға үҙ өлөшөмдө индерергә тырышам, ти ҡыҙ. Бындай саралар тәү сиратта йәштәр араһында тирә-яҡ мөхиткә һаҡсыл ҡараш булдырыу маҡсатында уҙғарыла. Непейцев дендропаркын таҙартыуҙа быйыл 600-ҙән ашыу кеше ҡатнашты.Бер-нисә сәғәт эсендә парк биләмәһе сүп-сарҙан тулыһынса таҙартылды. Был паркты быйыл сүп-сарҙан ғына таҙартып ҡалманылар, ә беренсе тапҡыр бында йәш ағастар ҙа ултырттылар. Улар киләсәктә дендропарктың бер биҙәге буласаҡ, ти ойоштороусылар.Непейцев дендропаркы – үҙенсәлекле тәбиғәт ҡомартҡыһы. Бында ағас, ҡыуаҡлыҡтарҙың йөҙҙән ашыу төрө үҫә. Улар бында Рәсәйҙең төрлө нөктәләренән һәм сит илдән килтерелгән.


Май айында инфляция кимәле | ГТРК «Башкортостан» — Новости Уфы и РБ\nБашҡортостан статистика мәғлүмәттәре буйынса май айында республикала инфляция кимәле 100,2 процентҡа тиңләшкән. Рәсәйҙәге менән сағыштырғанда был 0,2-гә кәмерәк. Үткән йылдың ошо арауығындағы күрһәткестәргә ҡарағанда иһә хаҡтар Башҡортостанда 14,7, Рәсәйҙә 15,8 процентҡа артҡан. Ҡайһы бер тауарҙарға майҙа хаҡтарҙың төшөүе лә билдәләнгән. Томат, ҡыяр 15-20, йомортҡа – 11,8, виноград – 6,8, әфлисун – 3, банан – 2,6 процентҡа арзанайған. Шәкәр, бойҙай оно, дөгөн, макарон аҙыҡтары, һөт ризыҡтарының ҡайһы бер төрҙәренә лә хаҡтарҙың бер ни тиклем көмеүе күҙәтелгән.\nҺуған, кәбеҫтә, кишерҙең килограмы ҡиммәтләнә төшһә, һуңғы аҙнала уларҙың хаҡы төшә башланы. Республиканың сауҙа буйынса дәүләт комитеты ҡара сәй һәм көнбағыш майына хаҡтарҙың бер ти тиклем күтәрелеүен билдәләй. Ғөмүмән, республика буйынса май айында аҙыҡ-түлеккә хаҡтар 0,1 процентҡа кәмегән, ә сәнәғәт тауарҙарына 0,3 процентҡа артҡан. Волга буйы федераль округ төбәктәре буйынса хаҡтар индексы 99,9-ҙан 100,5 процентҡа тиклем. Үткән йылдың декабре менән сағыштырғанда хаҡтар артыуының иң юғары кимәле Ульяновск өлкәһендә, иң түбәне Татарстан республикаһында билдәләнгән.


Радий Хәбиров Башҡортостан буйынса Эске эштәр министрлығының Кинология үҙәген асыуҙа ҡатнашты » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Сәйәсәт » Радий Хәбиров Башҡортостан буйынса Эске эштәр министрлығының Кинология үҙәген асыуҙа ҡатнашты\n12.07.2019 Радий Хәбиров Башҡортостан буйынса Эске эштәр министрлығының Кинология үҙәген асыуҙа ҡатнашты\nБөгөн Өфөлә БР буйынса Эске эштәр министрлығының Кинология хеҙмәте үҙәге комплексы асылды. Ул баш ҡаланың Октябрь районындағы урманлы зонаһында 7 гектар майҙанда урынлашҡан. Үҙәкте төҙөгәндә унда эшләйәсәк хеҙмәткәрҙәргә, аҫраласаҡ эттәргә шарттар талаптары иҫәпкә алынған.\nБашҡортостан етәксеһе Радий Хәбиров кинологтарға һәм полиция хеҙмәткәрҙәренә эштәре өсөн рәхмәт әйтеп, улар ауыл-ҡалаларҙағы тормошто хәүефһеҙ итә тип белдерҙе. Ул шулай уҡ республиканың дәүләт власы органдары менән хоҡуҡ һаҡлаусыларҙы эшлекле үҙ-ара мөнәсәбәт бәйләй һәм полицияның материаль – техник базаһын яҡшыртыу буйынса дөйөм эш алып барыла тине.\n«Быйыл беҙ Бәләбәй район эске эштәр бүлегенең яңы һәм заманса бинаһын сафҡа индерҙек, — тине Радий Фәрит улы. — Республика артабан да хоҡуҡ һаҡлау хеҙмәткәрҙәренә ярҙам итәсәк тип ышандырырға теләйем. Кинология үҙәген асыу менән һеҙҙең менән бергә йәмәғәт тәртибен һаҡлаған, енәйәтселеккә ҡаршы көрәшкән дүрт тәпәйле дуҫтарыбыҙ өсөн хеҙмәт итеү һәм йәшәү өсөн ҡулайлы шарттар булдырылды».\nБашҡортостан буйынса Эске эштәр министры, полицияның генерал – лейтенанты Роман Деев үҙәк 2011 йылда төҙөлә башланы тип әйтеп үтте. Республика бюджетынан төҙөү-монтаж эштәренә 60 миллион һумдан ашыу аҡса бүленгән. Башҡортостан үҙәккә илткән юлдарҙы төҙөүҙә 5,3 млн. һумлыҡ ярҙам күрһәткән, Өфө ҡалаһы хакимиәте дами ҡулланыуға ер биләмәһе биргән. Объект Федераль адреслы инвестициялар программаһына индерелгән һәм төҙөлөштө тамамлау өсөн 260,3 млн. һум аҡса күсерелгән.\nБР буйынса Эске эштәр министры белдереүенсә, үҙәк Волга буйы федераль округында иң эреһе тип һанала.\n«Бында дөйөм ятаҡлы һәм ҡунаҡханалы заманса административ корпус, өҫтө ҡаплаулы автотуҡталҡа, эттәр өсөн иркен вольерҙар, спорт һәм күнекмә майҙансыҡтары, үрсетеү, үҫтереү һәм өйрәтеү өсөн махсус бүлмә бар. Кинология хеҙмәте енәйәтселеккә ҡаршы тороуға ҙур өлөш индерә. Быйыл ғына кинологтар һәм уларҙың эттәре 6 меңдән ашыу хәл-ваҡиға урынына барҙы, 3 меңдән ашыу байрам-сара хәүефһеҙлеген тәьмин итте һәм меңдән ашыу енәйәтте асыуҙа ҡатнашты», — тине Роман Деев.\nРадий Хәбиров үҙәктең административ корпусын, дөйөм ятаҡты, питомникты ҡараны, хеҙмәт эттәренең күнекмәләрен күҙәтте.


Урман хужалығы министрлығы 43 тонна тубырсыҡ йыйҙы // Иҡтисад | новости башинформ.рф\nУрман хужалығы министрлығы 43 тонна тубырсыҡ йыйҙы\n17:30, 1 апреля 2009 Иҡтисад\nРеспубликаның Урман хужалығы министрлығының дәүләт унитар предприятиелары питомниктарҙа сәсеү өсөн урман үҫентеләре орлоҡтарын әҙерләү планын арттырып үтәне.\nМинистрлыҡтың матбуғат хеҙмәте хәбәр итеүенсә, план буйынса 2009 йылдың беренсе кварталында 300 килограмм ылыҫлы тоҡом орлоҡтары йыйырға кәрәк ине. Әммә бөгөнгө көнгә 695 килограмм орлоҡ әҙерләнгән һәм 43 тонна тубырсыҡ йыйылған да инде, уларҙы тубырсыҡ киптергестә эшкәртергә кәрәк.\n"Бәләбәй урманы", "Йылайыр урманы", "Туймазы урманы", "Ишембай урманы" һәм "Учалы урманы" предприятиелары иҫәбенә планды арттырып үтәүгә өлгәшелде.\nДөйөм алғанда, БР Урман хужалығы министрлығы ведомствоһындағы ойошмаларҙа бөгөн 11931 килограмм орлоҡ бар, шул иҫәптән 4042 килограмм — ылыҫлы тоҡомдар орлоҡтары.\nТеги: урман, орлоҡ, план


Ҡартатайым менән ғорурланам » "Йәшлек" гәзите\nГазета "Йәшлек" » Конкурстар » Булат Солтангәрәев исемендәге республика премияһы » Ҡартатайым менән ғорурланам\nҺуғыш… Был ҡот осҡос һүҙ – бәхетһеҙлек, күҙ йәше, айырылыу, юғалтыу символы. Был һүҙ урап үткән бер генә ғаилә лә юҡтыр. Бөйөк Еңеүҙең 70 йыллыҡ юбилейын билдәләргә әҙерләнгәндә һуғыш ғәрәсәттәрен иҫләп, ҡотобоҙ оса, ошо көн тиҙерәк етһен өсөн ғүмерҙәрен йәлләмәгән батырҙарыбыҙҙы барлайбыҙ, уларға дан йырлайбыҙ. Батырҙар араһында өсөнсө быуын ҡартатайым Сәлимйән Сәғит улы Ласыновтың булыуы менән сикһеҙ ғорурланам. Ул Бөйөк Ватан һуғышында ҡатнашҡан, ике орден менән бүләкләнгән.\nҠартатайым 1916 йылда Йылайыр районының Аралбай ауылында тыуып үҫкән. Биографияһы ла башҡаларҙыҡы кеүек ябай: үҫеп буй еткергәс, Маһинур исемле сибәр ҡыҙға өйләнгән. Ғәлимйән исемле улдары тыуа, йәш ғаилә матур итеп йәшәп ятҡанда һуғыш башлана. Сәлимйән олатай һуғышҡа китә. Аҙаҡтан унан хат-хәбәр булмауы, «ҡара ҡағыҙ» килеүе кәләшенә аяҙ көндө йәшен атҡандай тәьҫир итә.\nҠартатайҙың үлеменә ышанып, Маһинур инәй икенсегә кейәүгә сыға. Ләкин һалдат тере булған, уны ауылда һынау көткән. Сәлимйән ҡартатай яҙмыш һынауын – ғаиләһе тарҡалыуын ғорур күтәрә, колхоз эшенә егелә. Аралбай ауылының йәш, һылыу ҡыҙына уны димләп өйләндерәләр. Утта сыныҡҡан ҡартатай матур ғаилә башлығы була, кәләше менән тырышып донъя көтә. Татыу ғаиләлә Әбделхаҡ һәм Рәсүл исемле улдар, Гөлдәр һәм Мәрйәм (минең өләсәйем) исемле ҡыҙҙар үҫә. Балаларын ас итмәҫ, етеш тормошта үҫтерер өсөн Сәлимйән ҡартатай ҙа, Сабира өләсәй ҙә ең һыҙғанып колхозда эшләй. Ҡартатай почтальон да, көтөүсе лә, бригадир ҙа була, ә өләсәй тракторсылар курсын тамамлай. Һуғыш осоро, унан һуңғы ауыр һынауҙарҙы ғаилә лайыҡлы үтә, ил үҫешенә тос өлөш индерә. Ябай ғаилә тарихы шулай яҙыла. Еңеү яуланыуында, һуғыштан һуң ил үҫешендә ғаиләбеҙҙең дә өлөшө булыуы сикһеҙ ғорурланыу уята. Ябай совет һалдаты – ҡартатайым тарихын киләсәк быуындарыма ла аманат итеп тапшырырмын. Бер нәмә лә, бер кем дә онотолорға тейеш түгел.\nСығыу ваҡыты 24-04-2015, 19:10 | Ҡаранылар: 811


«Киске Өфө» гәзитенең сайты - ДИПЛОММЫ? УЛ БЕЛЕМЛЕ ҠУЛЫНДА ЛА, БЕЛЕМҺЕҘ ҠУЛЫНДА ЛА БУЛА АЛА - 2018 - Мәҡәләләр\nДИПЛОММЫ? УЛ БЕЛЕМЛЕ ҠУЛЫНДА ЛА, БЕЛЕМҺЕҘ ҠУЛЫНДА ЛА БУЛА АЛА\nЙәй айҙарында интернетта дипломдарын тотоп төшкән йәштәрҙең фотолары күбәйә. Әлбиттә, был һәр кемдең ҡыуаныслы, мәртәбәле мәлелер. Үкенескә күрә, күп осраҡта ул дипломдарҙың хужалары тормошонда һәм шәхси үҫешендә бер ниндәй файҙаһы булмаһа ла, бөгөн ниндәйҙер уҡыу йортоноң танытмаһын алыу модаға әйләнгән. "Дипломлы белгес" тип түгел, ә "диплом алған белгес" тип атар инем мин был хәлде.\nМин үҙем дә "дипломлы белгес" булманым, ә "диплом алыусы" ғына булып сыҡтым юғары уҡыу йортонан. Сөнки мәктәптә алған базама өҫтәп, артыҡ бер ниндәй ҙә мәғлүмәт йәки белем алманым. Уныһын да бала бағып ултырып, ситтән тороп саҡ тамамлап ҡуйҙым. Бәлки, уҡыуҙы ташлаған да булыр инем әле, әсәйем "уҡып бөт инде, уҡып бөт, диплом ал" тип ныҡып уҡытып бөтөрттө. Ә иң ҡыҙығы шунда: мине бер ергә лә дипломыма ҡарап эшкә алманылар. Хатта уны һораған кеше лә булманы. Билдәле редакцияларҙа эшләнем үҙем. 21 йыл хеҙмәт иткәндән һуң, баш ҡалаға эшкә килгәс кенә дипломым кәрәк булды һәм... мин уны эҙләй башланым. Бөтөн документтарҙы, ҡағыҙҙарҙың кәрәген дә, кәрәкмәгәнен дә һаҡларға яратҡан әсәйемә ҡайтып һораһам, ул яулыҡ менән бәйләнгән бер төгөнән ҡәҙерләп кенә урап һаҡланған дипломымды сығарып бирҙе. Минән көсләп алдырған дипломды ваҡытында уға тотторғанмын, был ҡатырғаның кем өсөн ҡәҙерлерәк икәнен белгәнмен инде.\nӘ әсәйем ысынлап та дипломдың ҡәҙерен, баһаһын, хаҡын белә торған кеше ине. Бала саҡтың бер мәрәкәһен һаман һөйләп көлөшәбеҙ. Атай менән әсәй талашып китеп, ирештәре шәхси кәмһетеүҙәргә барып етһә (әрләшкәндә берәү ҙә "бисмилла" тип әрләшмәй бит инде), әсәйем бәхәс темаһына тура килһә лә, килмәһә лә, башын ғорур күтәреп: "Мин һиңә диплом менән килдем", - тип ысҡындыра ине. Шул ваҡыт атайым нимә әйтергә белмәй, аптыраңҡырап ҡала һәм "килмәһәң кәрәк" тип мығырлап, "яу яланын" ташлап китә. Был һүҙ ысынлап та шулай көскә эйә булғанмы, әллә ул заман кешеләре өсөн дипломлы белгес булыу шундай юғары кимәл һаналғанмы, һәр хәлдә, хатта ниндәй дәшһәтле холоҡло атайым да "диплом" тигән һүҙҙән баҙап китер ине. Мин дә ул саҡта "Нимә икән ул диплом?" тип баш вата торғайным.\nҺуңынан, олоғайғастары ла, был һүҙ ҡабатланып торҙо, беҙ инде көләбеҙ генә. Атайыма һаман тәьҫир итә әле был хәбәр. "Ниңә улай тиһең ул?" тип һорай был тарихты белеп етмәгән йәш килендәре. Әсәйем шунда кинәнеп аңлата. Йәнәһе, ул, һуғыштан һуңғы йылдарҙа ас-яланғас булып, тамаҡ хаҡына бил яҙҙырмай эшләп йөрөп, уҡып, атайһыҙ көйө "кеше булған". Дипломын Башҡортостанға сит өлкәнән килеп, ҡара тирен сығарып тырышып уҡып алған. Шундай белгес сит тарафҡа йүнәлтмә менән эшкә ебәрелеп, "өс класлыҡ мәктәпте лә бөтә алмаған бер һунарсыға" юлдаш була. Заманында төпкөл район ауылдарында тыуып үҫкәндәргә медицина хеҙмәткәренә уҡыу бөтөнләй ишетелмәгән хәл дә булғандыр, күрәһең. Һәм уның үҙен дә юғары баһалағандар, хеҙмәтен хөрмәт иткәндәр. Бына ошо статусты тотто ул ғүмере буйы.\nУның да бер ҡыҙығы булды. Сираттағы тапҡыр "Мин һиңә диплом менән килдем", тигәндән һәм атайым сығып киткәндән һуң, әсәйемә: "Ҡана күрһәт әле шул дипломыңды, тыуғандан алып ишетәм, күргәнем юҡ", - тип өндәштем. Был эҙләй башлағайны - юҡ диплом. Бөтөн китапханаһын, һандыҡтарын әйләндереп сығарҙы. Әлеге атайыма ла ауҙы ғәйеп. Унан саҡ иҫенә төштө: районға медиктарҙың музейына һорап алғандар икән. Юғиһә, бик ҙур ғауға сыға яҙғайны. Ауылда беҙҙең шундай дипломлы белгес булып килеп, ғүмерҙәрен башкөллө үҙ хеҙмәттәренә арнаған хөрмәтле ҡатын-ҡыҙҙар байтаҡ булды. Иң ололарҙан фельдшер әсәйем, уҡытыусылар Земфира апай, Вәзимә апай һәм башҡалар. Ун туғыҙ-егерме йәшлек кенә көйө килеп, иңдәренә оло яуаплылыҡ ала алыуҙарын әйт әле. Училище белеме менән генә! Уларҙың үҙ эштәрен яҡшы белеүҙәренә һәм халыҡты сифатлы хеҙмәтләндереүҙәренә шундай күнеккәндәрҙер - шул өлкәлә нимәнелер белмәйҙер йәки яңылышалыр тигән уй берәүҙең дә башына килмәҫ ине.\nМин үҙ эшемде, башҡарған хеҙмәтемде беләм һәм яратам, әммә әсәйем кеүек "Мин диплом менән килдем" тип ышаныслы итеп әйтә алмайым. Сөнки, үрҙә әйткәнемсә, был белемде миңә дипломым түгел, ә тап шул дипломлы белгес булған уҡытыусым һалған. Һәм, моғайын, бөгөн күптәр бындай һүҙҙәрҙе әйтергә ҡыймайҙыр. Түләүле уҡыуҙар, һатылған имтихандар, белемһеҙ студенттар дипломдарҙың баһаһын төшөрөп ташланы. Ә училищеларҙың кимәле ҡалай түбәнәйҙе. Заманында иң төплө һәм көслө уҡыу йорттары һаналған Сибай, Белорет педучилищелары бөгөн ябылыу сигендә, уларҙың дипломы менән эшкә лә төшөп булмай. Хатта институт белеме менән килгән йәш кешегә лә хеҙмәт юлын башлау өсөн урынлашып китеүе ауыр. Был эш урындары булмағандан ғына түгел, ә, беренсенән, йәш хеҙмәткәрҙең үҙ һөнәрен ентекле белмәүенән, икенсенән, дипломдың хужаһының белем кимәлен гарантияламауынан.\nТимәк, бөгөнгө дипломдар элекке көстәрен юғалтҡан, артыҡ абруйҙары юҡ булып сыға. Бының аңлатмаһы ла ябай, бөгөнгө диплом белемле ҡулында ла, белемһеҙ ҡулында ла булырға мөмкин. Күңелһеҙ күренеш, әлбиттә. Боронғо белгестәр әйтмешләй, "Мин һеҙгә диплом менән килдем!"де аҡлай алыу ҙа ҙур бурыс бит әле.\nЯҙылған: 18.07.18 | Ҡаралған: 332


Башҡортостан кесе эшҡыуарлыҡты үҫтереү юлдарын тикшереү үҙәгенә әйләнә | ГТРК «Башкортостан» — Новости Уфы и РБ\n19 сентября 2018 — 15:59 ГТРК «Башкортостан»\nБеҙгә кесе эшҡыуарлыҡҡа ярҙам итергә кәрәк. Был турала мәскәүҙә ТАСС агентлығында үткән матбуғат конференцияһында Республика башлығы белдерҙе. Рөстәм Хәмитов билдәләүенсә, республика төбәк тулайым продуктының 30 проценты кесе һәм урта бизнесҡа тура килә, шул уҡ ваҡытта экспортҡа сығарылған тауарҙың ни бары 6-7 проценты ғына кесе бизнес иҫәбендә. Ҡытайҙа, мәҫәлән, был 80 процентҡа етә. Октябрь айында Өфөлә үтәсәк ШОС һәм БРИКС дәүләттәренең кесе бизнес форумы эшҡыуарлыҡты йәнләндереү юлдарын тикшерәсәк. Әйткәндәй, билдәле компаниялар ҙа, шулай уҡ Европа дәүләттәре лә был сарала ҡатнашыу теләген белдерә. Рөстәм Зәки улы билдәләүенсә, ШОС һәм БРИКС илдәре төбәктәренең бәләкәй эшҡыуарлыҡ форумын үткәреү республиканың танылыуына булышлыҡ итәсәк.\nИҡтисади Башҡортостан - 25.03.21 Киләсәк - йәштәр һәм... эшҡыуарҙар ҡулында


Төбәктә байрам көндәрендә пенсия таратыу ваҡыты үҙгәрҙе // Иҡтисад | новости башинформ.рф\nТөбәктә байрам көндәрендә пенсия таратыу ваҡыты үҙгәрҙе\n11:05, 1 октября 2015 Иҡтисад\nБашҡортостанда 11 октябрҙә Республика көнөн байрам итеүгә бәйле пенсия таратыу ваҡыты үҙгәрҙе. Өфө һәм Благовещен ҡалаларында, Благовещен, Кушнаренко һәм Өфө райондарында ул 7 октябрҙә — 7 һәм 10, 8 октябрҙә — 8 һәм 11, 9 октябрҙә — 9 һәм 12 октябрь өсөн таратыласаҡ.\nРәсәй Пенсия фонды төбәк бүлексәһенең матбуғат хеҙмәтендә хәбәр итеүҙәренсә, республиканың башҡа райондары һәм ҡалаларында халыҡ түләүҙәрҙе графикка ярашлы аласаҡ, сөнки 12 октябрь почта элемтәһе ойошмалары өсөн ғәҙәти эш көнө буласаҡ. Кредит ойошмаларына аҡса 13 октябрҙә күсерелә.\nТеги: республика көнө,пенсия,түләүҙәр


Башҡорт энциклопедияһына - 25 йыл\nБөгөн ошо уңайҙан ғилми-нәшриәт комплексында матбуғат конференцияһы үтте. Ултырышта учреждение етәксеһе киң мәғлүмәт саралары хеҙмәткәрҙәрен ҡыҙыҡһындырған һорауҙарға яуап бирҙе. Төбәктәр араһында Башҡортостан энциклопедия баҫмаларын нәшер итеү буйынса алдынғылар иҫәбендә.\nТәүге ижад емеше − 1995 йылда рус һәм башҡорт телдәрендә сыыҡан «Башҡортостан. Ҡыҫҡаса энциклопедия» китабы фән донъяһында ҙур яңылыҡ була. Әле лә ғилми-нәшриәт комплексы юғары маҡсаттар менән йәшәй. Бөгөнгө көнгә тиклем тиҫтәләрсә энциклопедия нәшер ителгән. Былтыр мәҫәлән, «Башҡорт энциклопедия»һының VI томы донъя күрҙе. Әлеге ваҡытта коллектив Башҡортостандың 100 йыллығына ҙур баҫма әҙерләй.


Рөстәм Хәмитов: «Туймазыла граждандарҙы авария хәлендәге торлаҡтан күсереү программаһы уңышлы тормошҡа ашырыла» // Сәйәсәт | новости башинформ.рф\nРөстәм Хәмитов: «Туймазыла граждандарҙы авария хәлендәге торлаҡтан күсереү программаһы уңышлы тормошҡа ашырыла»\n12:08, 4 сентября 2013 Сәйәсәт\nБашҡортостан Президенты Рөстәм Хәмитов 3 сентябрҙәге эш сәфәре барышында Туймазыла төҙөлөп ятҡан өс ҡатлы йортто ҡараны. Унда авария хәлендәге һәм иҫке йорттарҙан граждандар күсереләсәк.\nЙорттоң дөйөм майҙаны 800 квадрат метрҙан ашыу тәшкил итә. Унда 27 фатир урынлашасаҡ.\nРеспублика Президенты балалар майҙансыҡтары өсөн урындың әҙ булыуына иғтибар итте. Төҙөүсе һүҙҙәренсә, биләмәлә йәйәү йөрөү өсөн урындар булдырыу планлаштырыла.\n— Туймазы районында граждандарҙы авария хәлендәге һәм иҫке йорттарҙан күсереү программаһы уңышлы тормошҡа ашырыла. Программаны артабан да үҫтерәсәкбеҙ. Өс йылдан районда иҫке торлаҡ мәсьәләһенең тулыһынса хәл ителәсәгенә иҫәп тоторға мөмкин, — тине Рөстәм Хәмитов.\n2008-2012 йылдарҙа республикала Торлаҡ-коммуналь хужалыҡты реформалаштырыуға булышлыҡ итеү фонды средстволары иҫәбенә 52 йорт һүтелгән. Уларҙың дөйөм майҙаны 17,7 мең квадрат метр тәшкил иткән. Һөҙөмтәлә 381 ғаилә яңы төҙөк йорттарға күсерелгән. Быйыл 11 авария хәлендәге йорттан граждандарҙы күсереү планлаштырыла. Уларҙың дөйөм майҙаны — 9 мең квадрат метр.


Республикала күсемһеҙ милекте инвентаризациялау кампанияһы бара\nБашҡортостандың Ер һәм мөлкәт мөнәсәбәттәре министрлығы урындағы муниципалитеттар менән берлектә рейдтар үткәрә. Сара барышында күп кенә закон боҙоу осраҡтары ла асыҡланған.\nҠыҙыл яр ауылы ситендә кәртәләп алынған был урын ҡасандыр Чапаев колхозы биләмәләре булған. Ойошма тарҡалғас, бина ла, ер ҙә һатылған, ауыл хужалығы категорияһына ҡараған майҙанда йорт һалынған, унда Ишемовтар ғаиләһе йәшәй. Был - күрәләтә закон боҙоу. Етмәһә, дөрөҫ кәртәләнмәгән. Йорт бөтөнләй күрше участкала ултыра.\nОлег Ишемов, Ҡыҙылъяр ауылында йәшәүсе: «Мин был ерҙе һатып алдым. Уны миңә тиклем булған хужа 2005 йылда кәртәләгән. Мин яңырттым ғына. Йортто сит кеше ерендә һалмаҫ та инем. Хәҙер документтар юлларға тура килә инде».\nЕрҙе маҡсатлы файҙаланмау һәм башҡа етешһеҙлектәр рейд барышында асыҡлана. Быйыл йәй башынан Башҡортостандың Ер һәм мөлкәт мөнәсәбәттәре министрлығы республикала инвентаризация кампанияһы үткәрә. Һәр муниципалитетта мобиль төркөмдәр өй беренсә йөрөп ер участкаларын, капиталь төҙөлөш объекттарын теркәй. Улар шулай уҡ ҡулланылмаған, хужаһыҙ күсемһеҙ милек объекттарын иҫәпкә ала һәм Росреестр мәғлүмәттәре менән сағыштыра.\nЛюбовь Ҡарабаева, Ҡыҙылъяр ауыл советы биләмәһе башлығы: «Ерҙе үҙ белдектәре менән файҙаланыу, шәхси йорттарҙы Росреестрҙа теркәмәү кеүек миҫалдар күп. Йә иһә, документтар буйынса бер ҡатлы йорт, ә унда ике ҡатлы өй һалынған».\nЕр участкаһында йорт һалынған, әммә ул Реестрҙа юҡ икән, төркөм ағзалары аңлатыу эше лә алып бара. Законһыҙ төҙөлөш асыҡланһа, объектты һүтеү миҫалы ла бар. Ә участка сиктәре дөрөҫ билдәләнмәгән осраҡтар бихисап.\nБашҡортостанда яҡынса 5 миллионға яҡын объект һанала. Мәғлүмәттәргә ҡарағанда, 600-ҙән ашыу ер участкаһы, 175 мең шәхси торлаҡ төҙөлөшө ерҙәре һәм 440 капиталь төҙөлөш объекттары бөтөнләй теркәлмәгән.Теркәлмәгән объекттарҙы әйләнешкә индереп һалым күләмен арттырыу бурысы ҡуйылған. Сөнки иҫәптә булмаған милек арҡаһында килем юғала.\nЕвгений Гурьев, Башҡортостандың ер һәм мөлкәт мөнәсәбәттәре министры: «Ер шәхси торлаҡ төҙөлөшө өсөн бирелгән, ә унда шиномонтаж тора. Ошондай осраҡтар ҙа бар. Шиномонтаж эшләүе насар түгел, тик ундай ер категорияһы өсөн һалым күләме бөтөнләй башҡа. Кампания ярҙамында алдан иҫәпләүҙәр буйынса республика ҡаҙнаһына килемде 4 миллиардҡа тиклем арттырыуҙы күҙ уңында тотабыҙ».\nЗакон боҙолған осраҡта шәхестәргә административ штраф һалына. Әммә сара кемделер яуапҡа тарттырыуҙы маҡсат итеп ҡуймай. Кешеләргә күсемһеҙ милеккә булған хоҡуҡты теркәргә ярҙам итеү, төбәктә был өлкәлә тәртип булдырыу. Инвентаризациялау кампанияһын йыл аҙағынаса үткәреү ҡаралған, әгәр эштәр тамамланмаһа уны тағы бер йылға оҙайтыу ҡарала.


Иглин районы Түбәнге Ләмәҙ ауылында умартасыларҙың семинары үтте\nТөбәк умартасылары күстәрҙе ҡышҡылыҡҡа әҙерләү серҙәре менән уртаҡлашты. Июлдә йүкә сәскә атҡан мәлдә ямғырҙар башланды , шуға умартасылар мул уңыш менән маҡтана алмай. Тимәк, данлыҡлы Иглин балы быйыл ҡиммәт буласаҡ.\nКүс көслө,ҡышлау өсөн өҫтәмә туҡландырыу кәрәкмәй. Рәшит Рәйес улы иртә таңдан умарталарҙың торошон тикшерә. Уның алты йөҙҙән ашыу күсе бар. Республикала иң күп умарта аҫыраусыларҙың береһе ҡортсолоҡ менән утыҙ йылдан ашыу шөғөлләнә. Умарталыҡ Иглин районының йүкә урманында.\nҠортсолар алдында яуаплы мәл етте- августа күстәрҙе ҡышлатыуға әҙерлек башлана. Иглин умартасылары йыл һайын ошо ваҡытта бергә йыйылып фекер алышырға күнеккән. Семинар икенсе тапҡыр Рәшит Аҙнабаевтың умарталығында үтә.\nРайон умартасылары алдында торған мөһим бурыстарҙың береһе - башҡорт тоҡомло ҡорттарҙы һаҡлап ҡалыу. Үзбәк, Карпат ҡорттарын индермәү буйынса эш алып барыла. Яңы Троицк ауылында йәшәүсе Илүсә Хәсәнша ҡыҙы ла инә ҡорттар үрсетә.\nТөбәктә ҡорт тотоусылар артҡандан арта бара. Һуңғы дүрт йылда ғына ул ике тапҡыр күбәйгән. Түбәнге Ләмәҙ ауылында барлығы дүрт мең биш йөҙ, ә район буйынса ун туғыҙ меңдән ашыу күс иҫәпләнә. Ауыл экология яғынан таҙа, матур урында урынлашҡан. Шуға күрә бал йәрминкәләрҙә лә еңел үтә, килеп тә алалар , ти умартасылар.\nБыйыл бал элекке йылдар менән сағыштырғанда, аҙ булыу сәбәпле хаҡы ла ҡиммәтерәк булыр тип фаразлайҙар. Умартасылар төшөнкөлөккә бирелмәй. Бәлки, алдағы йыл уңышлыраҡ булыр. Шифалы, татлы ризыҡҡа һәр заманда ла ихтыяж булған, буласаҡ. Шуға ла бал ҡорто тотоусылар бер ҡасан да отолмай. Тиҙҙән йәрминкәләр башлана. Иглин умартасылары быйылғы уңышын Өфөгә 22 августа алып килә.


Килем тураһында декларация - Дания Юрист. Адвокат бөтә Онлайн\nөсөн ярҙам аласаҡ\nҺалым декларацияһы дания, ҡағиҙә булараҡ, тулыһынса автоматлаштырылған, әммә барыһы ла түгелҺалым декларацияһын әҙерләү өсөн һеҙҙән ярҙам кәрәк, шуға күрә бында уҡытыу һәм кире ҡайтарыу өсөн беҙҙең менән элемтәгә керергә. Беҙ һеҙҙең һалым декларацияһын ваҡытында һәм дөрөҫ әҙерләүгә тәҡдим итә, шулай булғас, һалым түләү түгел, унда бик күп, проблемалары менән һалым әгәр сездә бар, һәм был эште беҙ растет ала, бәлки. уңыш нигеҙе хәл итергә тәҡдим йәки почасовой-базис - һалым менән бәйләнештәрҙе киңәйтеү өсөн беҙ сайтта инеү срогы срогы 1 һалым декларациялары була. Июль, 10 үҙ аллы һәм сервис аша цифрлы һеҙ уны өҫтәп мөмкин. Һалымдар килем тураһында декларация киңәйтелгән Tilmedling, артабанғы эҙемтәләр булмаһын өсөн, уны йүнәлтергә кәрәк, һеҙ тейеш, аҙағына тиклем шәхси эшҡыуарлыҡ тотоғоҙ-алдан (компанияның үҙенең өсөн генә ингән) һ һөҙөмтәләре өсөн цифрлы һәм дөрөҫ сервис инеү. Сентябрь урталарына тиклем һеҙ, бәлки, үҙ бизнесыңды теркәү, 4 нисек урынлаштырыу юлы ябыла. 2013 йылдың мартында, әле йыллыҡ отчет әҙер икән, йә һеҙҙең servicebrev хеҙмәтенән хәбәр ала.\nҺалым декларацияһы һеҙ нисек эшләйһегеҙ һеҙ һуң, һеҙ үҙегеҙҙе йыллыҡ отчеты алыу.\nҺеҙ аласыз, шулай уҡ, был дата менән хәбәр күсемһеҙ милек йәки ҡуртымға һалым декларацияларына үҙгәрештәр өсөн яңы мәғлүмәт, күсемһеҙ милекте ҡуртымға әгәр һеҙ (торлаҡ), йәки һеҙҙән хатта ҡулланыу хоҡуғына эйә түгел тип йәшәйем, самозанятость булараҡ, һалым ҡаралған. Һеҙ тапшырған мөлкәтте килем булараҡ иҫәпкә алынған лизинг иҫәбенә профициты дефициты йәки ҡуртымға, шулай уҡ килем һәм сит ил, сит ил һәм дания һеҙ рәүешендә килем йәшәүселәр эш хаҡын, пенсия, сит ил күсемһеҙ милек ҡуртымға тапшырып, акциялар һ.\nб. һәм, һалым декларацияларын киңәйтеп эшләргә кәрәк Йыллыҡ килем һалым декларацияһы сит ил осоронда һеҙ үҙегеҙ артабанғы индерергә мөмкин.\n1 һалым декларациялары алдындағы срогы менән киңәйтә. 2015 йылдың июлендә Һеҙ һалым декларацияғыҙҙы файҙаланыуҙы киңәйтеү тейеш, әгәр һеҙ: ялланып эшләй, сит ил милкендә йәки ҡуртымға тапшырылған торлаҡ килемдәре, һалым декларацияһын йәки төҙәтеү тураһында һеҙ хатта аласыз улар һәм ревизорҙар башҡа рәссам йәки кеше ситтә генә түгел, һеҙ алмайсы был һеҙҙең өсөн. Һеҙгә кәңәшсе рөхсәт ала (бухгалтер, банк һәм уларҙың оҡшаш), йәки башҡа теләсә ҡайһы кеше һалым декларацияһына индерергә, һалым иҫәп-хисап бөгөн шул тиклем ҡатмарлы, эшләү өсөн, ғәмәлдә был мөмкин түгел тип кем эшләй, skatteberegningsprogram әгәр сездә бар. Һалым иҫәп-хисап, шуға күрә был ҡатмарлы ябай граждандың нисек дөрөҫ эшләүен тикшереү өсөн skatteberegningen. Һалым декларацияһы ярҙам был форма аша бирелә, әммә беҙ һәр саҡ һеҙҙең менән туранан-тура бәйләргә мөмкин.\nҺәм ипотека кредиттары ипотека - бында сағыштырырға\n2018 йылдың октябрь айы көнө\nИпотека ярҙамында торлаҡ кредиттарын өсөн башкарырга үҙ дания финанслау мөмкинлегеИпотека кредит-финанслау торлаҡ айырым ысулы, уларҙың айырылып банк кредиттары, кредит, финанс күсемһеҙ милек залогка облигация аҫтына туранан-тура һата. Ипотека кредитлауы тормошҡа ашырыу финанслау аша кредит, ипотека кредиттары Home төшөрә, һуңынан шундай уҡ суммаға облигациялар сығарыу була. Заем облигациялары буйынса түләү һәм түләнмәй мрп капиталы мәнфәғәте артабан хужаһы була. Ирекле баҙарҙа облигациялар капиталы асыҡтан-асыҡ мөрәжәғәт итә, унда теләгән өсөн был мөмкин булһа, уларға инвестициялар өсөн. Ипотека ярҙамында торлаҡ финанслауының өҫтөнлөгө шунда: береһе үҙенә, тип, һеҙ, ҡыҙыҡлы алыуға процент ставкалары, шулай уҡ утыҙ йыл мөҙҙәтле ставка процентҡа тиклем мөмкинлегенә бәйләнгән. Бер нисә провайдер булыуы һәм ипотека кредиты, тимәк, ундағы аҡсаларҙың мөмкин булды өсөн, бер ситкә хаҡы МРП (формалаштырыуға һәм ағымдағы ремонт), әгәр баҙарын анализлап, һайлау алдынан тип, ипотека кредиттары, тәьмин итергә, һеҙҙең менән шөғөлләнергә була. Торлаҡ йортто һәм уның янындағы бер ғәҙел кредит ҡиммәт, арзан ставка ипотека кредиттарҙы ҡайтарып түләү өсөн уның файҙаһы күберәк ала. Бынан тыш, был йыш ҡына шулай була ипотека кредитының процент ставкаларының үҙгәреү мөмкинлеге ҡыҙыҡлы осраҡта башҡа төр конвертацияланыусы була. Һеҙ торлаҡ һатып алыу, һеҙ эйә булырға тейеш булыуы, хаҡы кәм тигәндә биш йорттан торған. Һеҙ буласак мөмкин тиклем кредит алыу йәки йорт хаҡының 80 75, әгәр был йортта ял итеү, ипотека кеүек. Башҡа банктарҙан кредит итеп яҙырға тейеш ине. Беҙ һеҙгә һәр ваҡыт баҙарын өйрәнеүселәр кәңәш итә, шуға күрә һеҙгә ышанып алыу өсөн кредит, ул һеҙ иң яҡшы тап килә. Барлыҡ яңы торлаҡ йәки рефинансирование ипотека кредиты заявка бирергә һәм һеҙ киткәс, һеҙгә ҡарап, бик мөһим, сөнки һеҙ түгел, мөмкинлектәре сикләнгәндәр, ипотека бер кредитор тәҡдим итә. Шуның өсөн, мөмкин булған һайлауҙарҙа нисек был яһай өсөн иң обоснованный, калькулятор ҡуллана аласыз өсөн ипотека кредиттары ипотека сағыштырыу өсөн беҙҙең взностары ставкаларына.\nЯҙҙы: 2018Hvis сентябрҙә өс процент ставка менән ипотека кредиты буйынса ставкалар юғары кимәлдә беркетелгән йәки һеҙ тейеш буласак һеҙҙең ҡайтанан ҡарау мөмкинлеге кредит түләү срогы 2018 йылдың декабрендә графигы билдәләнгән.\nТимәк, һеҙҙең өсөн кредит хаҡын түләү буйынса иң һуңғы йөҙ туҡтатырға тейеш.\nРеструктуризациялау һәм ипотека кредиты мөмкин тигәнде аңлата, тип, һеҙ, аласыз күпкә түбән процент ставкалары, бәләкәй өлөш, әгәр фатир йәки йорт юғары баһаға ҡарағанда, иртәрәк. Һеҙ шулай уҡ аласыз яһарға азбукой ипотека ике, юҡ, бер йәки ипотека кредиты амортизация әгәр кәрәк була. Йәғни ставканы булып тора иғәнәһе, ипотека кредиттарын түләй кредитор, һеҙ, һәм был ваҡытта шул процентын түләргә, һеҙ түләргә тура килмәй инвесторға. Кредит записи на иғәнә күләме билдәләнгән, срокта һәм бөтә аша таралған була. Belåningsgraden иғәнә күләменән сығып билдәләнә, ә тап belåningsgraden, аҡса потенциалын һаҡлау.\nBelåningsgraden ярашлы кәмей, был йорттарҙың хаҡы арта, әгәр һеҙ яңы баһа ала.\nКредит һәм ипотека ставкалары кредитор иғәнә төрөнә бәйле. Ипотека алыуға процент ставкалары вкладтар тураһында һеҙ төрлө учреждение дөйөм төшөнсә алалар. нигеҙендә вклады, ипотека күптәр өсөн ул иң яҡшы переключение өсөн кредитор килешергә мөмкин, әммә ул килгәндә, бының өсөн ваҡыт кәрәк. Конвертирование һеҙ, мәҫәлән, бар Ф5-н Ф5 миллион крон ике яңы кредит-кредит бер йылдан һуң ҡайтанан, Mybanker менән иҫәп-хисаптар күрһәтә, тип подкрадываться менән дөйөм хаҡы 22. Ипотека кредитор 000 доллар бәйле. Һеҙҙе көтөп ала, әлегә рефинансирование, 8 сумма. 000-12 000 кронаға. Башҡа кеше булырға тейешлеге тураһындағы хәбәрҙәр бер нисә фактор, өлөш кимәлендә ҡарағанда, бит һәм башҡа сығымдары булған, кредит менән бәйле реструктуризациялау. Ирекле күсеп башҡа бер треков менән ипотека кредитор gebyrernedet түгел. Шуның өсөн, был тайпылыштар булыуы мөмкин ысынбарлыҡта, күп йыйып булмай, түләргә тейеш була: брокеры хеҙмәттәрен: хаҡын ипотека өсөн брокер, облигациялар һатыу, кредит биреү менән бәйле. Һеҙ, заказсы, kurtageomkostningerne түләнә. Kursskæring: Kursskæring-был һеҙҙең МРП хаҡы, кредит өсөн облигациялар баҙарында һата. Иғтибар, даими процент ставкаһы менән кредит бүлеү буйынса kursskæring кәрәк түгел тип билдәләнгән, сөнки ҡайтанан юҡ. Әммә, бар облигациялар һатып kursskæring - кредиттар процент ставкалары менән булһа ла билдәләнгән. Sagsgebyr: кредитор алырға кредит ипотека һеҙ sagsgebyr реструктуризировать. Был институтының баш индивидуаль институты һыу өсөн түләргә кәрәк. Иғәнә теркәү: ҡасан һезгә һеҙҙең кредит һалынған, файҙаһы дәүләт теркәүе йыйып һеҙ түләргә тейеш.\nкүләме билдәләнгән сумманы йыйыу тора.\n660 доллар кредит бирҙе. Бынан тыш, вклад ставкалары үҙгәреүен, ипотека кредиттарын һәм займдарҙы бәйле. Ипотека проценты ставкаһын вкладтар тураһында дөйөм төшөнсә һеҙ бында төрлө институтында алырға мөмкин. Тарифтар айырмаһы. нигеҙендә вклады, ипотека күптәр өсөн ул иң яҡшы переключение өсөн кредитор килешергә мөмкин, әммә заман өсөн мөһим булған. Ипотека кредиты баҙары төрлө төрҙәре бар, шуға күрә, һайлауҙың ҡасан һезгә кәрәк ипотека кредиттары, һеҙ яҙырға кәрәк, бар, бер нисә әйберләр, улар һеҙ белергә тейеш. Artikelunivers беҙҙе, һеҙҙе нисек тапты. был биттең өҫкө өлөшөндә панелдәр, һеҙ яуап табып, бөтә өлкәләрҙә ипотека кредитлау, ипотека, үҙе кеүек төрлө һәм һеҙ тейеш låntyper renteudvikling, ипотека кредиты алыу өсөн иң яҡшы һәм арзаныраҡ. Һеҙ нисек аҡса эшләү юлы һәм финанс компаниялары, банкылар һәм ҡулланыусылар араһындағы бәйләнеште еңеләйтә Mybanker (партнерҙар), sammenligningslister беҙгә үҙенең логотибы булыуы. Башҡа файҙаланыусылар йәки һеҙ беҙҙең порталға инеп менән файҙаланып, хаҡтар күрһәтеү өсөн беҙ партнер булараҡ, өҫтәмә аҡса эшләй. mybanker беҙҙең иҡтисади хеҙмәттәшлек, партнерҙар логотибы ҡасан һеҙ генә нажмите был төймәгә генә баҫып,"Мәғлүмәт"- түлек менән йәнәш төймәгә генә баҫып,"кредит тәҡдим Террористический"төймәһенә баҫығыҙ, йәки"хәҙер ҡулланыу". Барыһы ла етештереүселәребеҙҙән, уларҙың менән иҡтисади хеҙмәттәшлек mybanker теләйем. Шулай булыуға ҡарамаҫтан, иҡтисади хеҙмәттәшлек юҡ йәки mybanker булмаһын, күпселек өсөн беҙ желаем хаҡы күрһәтелгән, әгәр һеҙ бушлай инә mybanker файҙаланыусы булдырырға йә.


«Әп» итәйем әле… » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » «Әп» итәйем әле…\n«Әп» итәйем әле… 10.01.2014 // Йәмғиәт\nКешелектең әлеге ҡылығының килеп сығыу тарихын төрлөсә фаразлайҙар, шулай ҙа күптәр үбешеүҙе әсәнең балаһына ҡарата хис-тойғоһон белдереү ишараһы булараҡ таный. Ҡайһы бер тарихсылар быны кеше Аллаға ышана башлағас, уға ихтирам йөҙөнән төрлө бетеүҙәрҙе үбеү сәбәпле барлыҡҡа килгән тип уйлай.\nДокументтарға таянғанда, бындай күренеш хаҡында әле беҙҙең эраға тиклем үк билдәле булған. Европаға уны Александр Македонский Көнсығыш походынан алып ҡайтҡан, тиҙәр.\nӘ бына Боронғо Римда кешеләр яҡындарын ғына үбеп ҡалмаған, урамда осраған һәр кемде «әп» иткән (ошондай күренеште хәҙерге көндә күҙ алдына килтереп ҡарағыҙ әле). Италияла иһә егет кеше берәй ҡыҙҙы үпһә, мотлаҡ рәүештә уға өйләнергә тейеш булған (о-һо, бындай йола бөгөнгө егеттәргә ҡағылһа, бер ир-азаматҡа ғына ла күпме кәләш алырға тура килер бит). Италиянан айырмалы рәүештә, Көнсығышта үбешеү хөрмәткә ишаралай. Мәҫәлән, ҡытайҙар бәләкәй хужаһының ҡулынан үпһә, ҙурыһының аяғына ирендәрен тейҙерергә тейеш.\nШулай ҙа ниңә үбешә һуң кешеләр? Был йәһәттән, психологтар билдәләүенсә, кеше үбешкән ваҡытта ниндәйҙер тәрән мәғәнәгә эйә бер ләззәт кисерә икән. Әйтәйек, муйынды үбеү – ул мөхәббәт теләү, иренде маңлайға терәү – ҡурсалау, биттән «әп» итеү» – дуҫлыҡ, ә ҡулды үбеү– хөрмәт билдәһе, тип әйтә улар. Тимәк, ләззәттең дә төрлөһө булып сыға. Хәйер, быны үҙебеҙ ҙә тикшереп ҡарай алабыҙ инде…\nБрежнев заманы. Етәксе сит илдән ҡунаҡҡа килгән бер сәйәсмәнде оҙата икән. Эй үбә, ти был, эй үбә ти… Ҡунаҡ саҡ ҡотолоп, самолетҡа инеп ултырған. Ул осоп киткән саҡта Брежнев хатта бер аҙ йәш тә түгеп алған.\n– Леонид Ильич, ул бит шәп сәйәсмән түгел, ниңә шул тиклем бөтөрөнәһегеҙ? – тиҙәр икән етәксегә.\n– Сәйәси яҡтан шәп булмаһа, түгелдер, бәлки, әммә ул шул тиклем яҡшы үбешә, шул тиклем яҡшы үбешә… – тип яуап биргән ул.


Баш ҡала янында оло йәштәгеләр һәм һуғыш ветерандары өсөн 110 урынлыҡ пансионат асылды // Йәмғиәт | новости башинформ.рф\n9:09, 20 сентября 2019 Йәмғиәт\nАта-әсәләр өсөн «Шалом» исеме аҫтындағы проектҡа 252 миллион һум аҡса һалынған. Оло йәштәгеләр һәм Бөйөк Ватан һуғышы ветерандары өсөн пансионат Өфө эргәһендәге Башҡортостан сәскәләре ҡасабаһында урынлашҡан. Социаль объект 2016 йылда раввин Дан Кричевский башланғысы менән төҙөлә башлаған.\nБиш ҡатлы бинала 110 кеше даими йәшәргә, өҫтәүенә көн һайын 70-тән ашыу кеше көндөҙгө стационар процедураларын алырға мөмкин. Ата-әсәләр өсөн йортта люкс һәм эконом-класлы номерҙар, Мостай Кәрим исемендәге китапхана, тамашалар залы, гидромассаж бассейны, физиотерапия һәм массаж кабинеттары, тренажер залы, ашхана, ғибәҙәт ҡылыу бүлмәһе бар. Пансионатты асыу тантанаһында бөтә конфессия вәкилдәре, шулай уҡ Башҡортостан Башлығы Радий Хәбиров ҡатнашты.\n«Быны тыуған Башҡортостаныбыҙҙа ғына күрергә мөмкиндер, моғайын: тәүҙә сара ҡурай моңо менән асыла, аҙаҡ иврит, рус һәм башҡорт телдәрендә йырлайҙар, — тип билдәләне республика етәксеһе. — Беҙ ҙур, мөһим, күптән көтөлгән ваҡиғаның шаһиты булдыҡ. Был ҡарттар йорто түгел, ә тап ата-әсәләр өсөн йорт, сөнки уның концепцияһы оло йәштәгеләрҙең бәхетле йәшәүенә, оҙон ғүмер кисереүенә, күңел төшөнкөлөгөнә бирелмәүенә ҡайтып ҡала».\n«Шалом» ата-әсәләр йорто төҙөлөшөнә аҡсаны Башҡортостандың йәһүдтәр ойошмаһы һәм бағыусылар бүлгән.\nТеги: социаль хеҙмәтләндереү, социаль учреждениелар, ветерандар, ҡарттар йорто


“Транснефть” акционерҙар компанияһы президенты Н.П. Токарев менән осрашыу\n24 Ноябрь 2009, 09:17\nРеспублика йортонда Башҡортостан Республикаһы Президенты М.Ғ. Рәхимов “Транснефть” акционерҙар компанияһы” асыҡ акционерҙар йәмғиәте идараһы рәйесе, компания президенты Н.П. Токарев менән эш осрашыуы үткәрҙе.\nБашҡортостан Республикаһы Хөкүмәте менән “Транснефть” акционерҙар компанияһы” асыҡ акционерҙар йәмғиәте араһында үҙ-ара хеҙмәттәшлек тураһында Өфөлә ҡул ҡуйылған килешеүҙе тормошҡа ашырыу менән бәйле мәсьәләләр тикшерелде.\nМ.Ғ. Рәхимов Башҡортостан предприятиелары һәм “Транснефть” компанияһының берлектәге эшмәкәрлеген ыңғай баһаланы. Республика Президенты шулай уҡ ҙур потенциал булыуын һәм артабанғы эшлекле бәйләнештәрҙе киңәйтеү мөмкинлеген билдәләне. Осрашыуҙа республика территорияһында ҡайһы бер социаль программаларҙы тормошҡа ашырыуҙа “Транснефть” компанияһының ҡатнашыуы мәсьәләләре ҡаралды.\n“Транснефть” башлығы Н.П. Токарев фекеренсә, Башҡортостан менән “Транснефть” акционерҙар компанияһының үҙ-ара файҙалы бик күп проекттары бар. Ул, ошо проекттарҙың барыһы ла уңышлы тормошҡа ашырылыр, тигән ышаныс белдерҙе.


Өфөлә Википедияның төбәк телдәре бүлектәренең әүҙем ағзалары йыйылды // Йәмғиәт | новости башинформ.рф\nӨфөлә Википедияның төбәк телдәре бүлектәренең әүҙем ағзалары йыйылды\n17:24, 24 апреля 2015 Йәмғиәт\nӨФӨ, 2015 йыл, 24 апрель. /«Башинформ» мәғлүмәт агентлығы, Гөлфиә Акулова/.\nБашҡортостанда Башҡорт Википедияһының 10 йыллығына бағышланған «Вики-Һабантуй 2015» саралар комплексы бара. 25 апрелдә Башҡорт дәүләт университетында ойоштороласаҡ «Википедия һәм мәғлүмәт йәмғиәте» халыҡ-ара ғилми-ғәмәли конференцияһы проекттың мөһим ваҡиғаһы буласаҡ. «Башинформ» агентлығында үткән матбуғат конференцияһында Башҡорт Википедияһы администраторы Рөстәм Нуриев ошо хаҡта һөйләне. Күләмле форумда Башҡортостандан, Татарстандан, Тыванан, Чечнянан, Төмән өлкәһенән, Украинанан, Польшанан вәкилдәр ҡатнаша.\n— Форумдың маҡсаты — Башҡортостанды донъяға танытыу, ә республика йәмәғәтселегенә төрлө милләтле кешеләр ҡатнашҡан Википедия кеүек донъя күләмендәге проектты күрһәтеү. Улар үҙ теләге менән бөтә кешелек өсөн мәғлүмәт сығанағын булдырыу өҫтөндә эшләй, — тине Рөстәм Нуриев.\n«Викимедиа РУ» коммерцияға ҡарамаған ойошмаһы Рәсәй төбәктәрендә энциклопедик проекттарҙы үҫтереүҙең төп ойоштороусыһы булып тора. Уның бурысы — интернет-энциклопедияның бәләкәй бүлектәренә булышлыҡ итеү.\nБашҡорт Википедияһы Рәсәй халыҡтарының тел бүлектәре араһында тиҙ үҫешеүсе проекттар иҫәбендә, проекттың татар, төрөк, лезгин биттәре лә әүҙем тулыландырыла. Википедияның башҡорт бүлеге администраторы Зөфәр Сәлихов һүҙҙәренсә, мәҡәләләр яҙыу буйынса конкурс үткәргәндән һуң яңы авторҙар, мөхәррирҙәр күбәйгән. Ул башҡорт телендәге интернет-энциклопедияны донъя берләшмәһендә таныуҙарына ышаныс белдерҙе.\nИнтернет-энциклопедияның төрлө берләшмә вәкилдәре Башҡорт дәүләт университетында үтәсәк Халыҡ-ара ғилми-ғәмәли конференцияһында белемдәре һәм тәжрибәләре менән уртаҡлашырға ниәтләй, милли проекттарҙың, Википедияның бәләкәй бүлектәренең үҙ-ара килешеп эш итеү мәсьәләләрен тикшерәсәк.\nМатбуғат конференцияһы тамамланғас, Башҡорт Википедияһы ирекмәндәренең эшен әүҙем яҡтыртҡан республика журналистарын һәм редакцияларҙы — «Башинформ» мәғлүмәт агентлығын, «Башҡортостан», «Йәшлек» гәзиттәрен, «Башҡортостан ҡыҙы», «Ватандаш», «Аманат» журналдарын, Башҡортостан юлдаш телевидениеһын, «Юлдаш» каналын бүләкләү булды.


15 июнь — Башҡорт Википедияһы\n15 июнь — григориан стиле буйынса йылдың 166-сы (кәбисә йылында 167-се) көнө. Йыл аҙағына тиклем 199 көн ҡала.\n15 июнь Викимилектә\nЕр: Ел көнө.\nОло йәштәгеләргә ҡарата баш-баштаҡлыҡ күрһәтеү тураһында мәғлүмәт таратыу көнө.\nИғәнә (хәйер-саҙаҡа) биреү көнө.\nЙәйәү йөрөү көнө.\nИт ашамау көнө.\nСССР: Юннаттар ойошмаһы төҙөлгән көн.\nӘрмәнстан: Флаг көнө.\nӘзербайжан: Милли ҡотҡарыу көнө.\nКоста-Рика: Ағас ултыртыу көнө.\nКорея республикаһы: Ауыл хужалығы көнө.\nИталия: Инженерҙар көнө.\nҠырғыҙстан: Янғын һүндереүселәр көнө.\n1844: Резинаны вулканлаштырып йәбештереүгә патент алына.\n1911: АҠШ-та IBM компанияһы ойошторола.\n1918: Мәскәүҙә Йәш натуралистарҙың үҙәк биостанцияһы (Йәш тәбиғәт яратыусылар станцияһы) ойошторола.\n1931: ВКП (б)-ның Башҡортостан өлкә комитеты бюроһы Өфөлә финанс-иҡтисад техникумын (бөгөн Рәсәй Федерацияһы Хөкүмәте ҡарамағындағы Финанс университеты филиалы) асыу тураһында ҡарар ҡабул итә.\n1954: Швейцарияла Европа футбол ассоциациялары союзы (УЕФА) ойошторола.\n2001: Шанхай хеҙмәттәшлек ойошмаһы (рус. Шанхайская организация сотрудничества (ШОС) төҙөлә.\nРахманов Тәлғәт Лотфулла улы (1920—24.08.2010), партия, хужалыҡ һәм йәмәғәт эшмәкәре. 1962—1987 йылдарҙа КПСС-тың Илеш район комитетының беренсе секретары. КПСС-тың XXII—XXVI съездары делегаты, РСФСР-ҙың 9–11 саҡырылыш Юғары Советы депутаты. Социалистик Хеҙмәт Геройы (1966), Башҡорт АССР-ының атҡаҙанған агрономы, Илеш районының почётлы гражданы.\nНур Зарипов (1925—6.09.1997), ғалим-фольклорсы, әҙәбиәт белгесе. 1957—1959 йылдарҙа һәм 1964 йылдан СССР Фәндәр академияһы Башҡортостан филиалының Тарих, тел һәм әҙәбиәт институты хеҙмәткәре, шул иҫәптән 1967—1969 йылдарҙа бүлек мөдире. Бөйөк Ватан һуғышында ҡатнашыусы. 1971 йылдан СССР Яҙыусылар союзы ағзаһы Филология фәндәре кандидаты (1964). Башҡорт АССР-ының атҡаҙанған фән эшмәкәре (1982), Салауат Юлаев исемендәге дәүләт премияһы лауреаты (1987). 2-се дәрәжә Ватан һуғышы ордены кавалеры (1985).\nМырҙаҡаев Фәрүәз Ғиниәт улы (1935—14.06.1995), ғалим-гигиенист-токсиколог. 1963 йылдан Өфө гигиена һәм һөнәри ауырыуҙар ғилми-тикшеренеү институтының өлкән ғилми хеҙмәткәре, 1969 йылдан — лаборатория мөдире, 1975—1983 йылдарҙа — директорҙың фән буйынса урынбаҫары; бер үк ваҡытта 1981 йылдан Башҡорт дәүләт медицина институты уҡытыусыһы, шул иҫәптән 1983 йылдан — балалар һәм үҫмерҙәр гигиенаһы курсы менән коммуналь гигиена кафедраһы, 1990—1991 йылдарҙа — токсикология, профпатология, хеҙмәт һәм тирә яҡ мөхит гигиенаһы кафедраһы мөдире. Медицина фәндәре докторы (1974), профессор (1984). Башҡорт АССР-ының атҡаҙанған фән эшмәкәре (1986), СССР-ҙың һаулыҡ һаҡлау отличнигы (1969).\nЛощенкова Римма Хәлиулла ҡыҙы (1955), ғалим-педагог-методист. 1981 йылдан хәҙерге Заһир Исмәғилев исемендәге Өфө дәүләт сәнғәт институты уҡытыусыһы. Философия фәндәре кандидаты (2010), профессор (2011). Башҡортостан Республикаһының атҡаҙанған сәнғәт эшмәкәре (2001). 1990 йылдан СССР Театр эшмәкәрҙәре союзы ағзаһы. «Халыҡ ижады — Рәсәй профсоюздарының 100 йыллығына» Бөтә Рәсәй фестивале лауреаты (Өфө, 2005).\nНәсибуллин Рәсим Мөхлис улы (1960), рәссам, график. 1998 йылдан Рәсәй Рәссамдар союзы ағзаһы. 1982 йылдан республика, төбәк һәм ил кимәлендәге күргәҙмәләрҙә ҡатнашыусы. Башҡортостан Республикаһының атҡаҙанған рәссамы (2008). Сығышы менән хәҙерге Башҡортостан Республикаһының Йәрмәкәй районы Рәтамаҡ ауылынан.\nКопылов Василий Данилович (1921—1.04.1966), Бөйөк Ватан һуғышы яугиры, танк бригадаһының мотоуҡсылар отделениеһы командиры, сержант. Советтар Союзы Геройы (1944).\nЯмалетдинов Сәғҙи Сәләх улы (1921—2005), Бөйөк Ватан һуғышы яугиры, артиллерия бригадаһының отделение командиры, сержант. 1945 йылдың 30 апрелендә 13 сәғәт 20 минутта рейхстаг бинаһына беренсе булып Ҡыҙыл байраҡ элеүсе. Был батырлығы өсөн Ҡыҙыл Байраҡ орденын алыусы, тағы ла 2-се дәрәжә Ватан һуғышы һәм Ҡыҙыл Йондоҙ ордендары кавалеры. Сығышы менән хәҙерге Башҡортостан Республикаһының Илеш районы Һеңрән ауылынан.\nӘйүпова Фәүзиә Вәлиулла ҡыҙы (1926—?), табип-терапевт, һаулыҡ һаҡлау өлкәһе эшмәкәре. 1962 йылдан Хәйбулла үҙәк район дауаханаһының баш табибы, 1965 йылдан Мәләүез үҙәк район дауаханаһы баш табибының дауалау эштәре буйынса урынбаҫары, 1973 йылдан Башҡорт АССР-ы Һаулыҡ һаҡлау министрлығының өлкән инспекторы, 1988—1995 йылдарҙа табип-статистигы. СССР-ҙың һаулыҡ һаҡлау отличнигы (1976), «Почёт Билдәһе» ордены кавалеры (1981). Сығышы менән Иркутск ҡалаһынан.\nМөҡминов Рәйес Әғзәметдин улы (1941—15.05.2004), ғалим-тау инженеры.1963 йылдан Өфө нефть институты уҡытыусыһы, шул иҫәптән 1972—1984 йылдарҙа хеҙмәтте һәм тирә-яҡ мөхитте һаҡлау кафедрһы мөдире. Техник фәндәр докторы (1987), профессор (1988). Башҡортостан Республикаһының атҡаҙанған халыҡ мәғарифы хеҙмәткәре (1998), СССР-ҙың юғары мәктәбе отличнигы (1976) һәм уйлап табыусыһы (1985). Сығышы менән хәҙерге Башҡортостан Республикаһының Благовар районы Ҡашҡалаша ауылынан.\nНуриев Марс Ғималетдин улы (1941), хеҙмәт ветераны, уҡытыусы, яҙыусы, шағир һәм публицист. Рәсәйҙең һәм Башҡортостандың Яҙыусылар союздары ағзаһы. Халыҡ-ара әҙәби премия лауреаты.\nӘбделмәнов Илшат Ғаяз улы (1941—25.07.2007), ғалим-тау инженеры. 1976—1990 йылдарҙа Мәскәү геология-разведка институтының өлкән ғилми хеҙмәткәре, лаборатория мөдире, 1990—1991 йылдарҙа һәм 1994 йылдан «Экогеоцентр» ғилми-производство үҙәге директоры, бер үк ваҡытта «Металинк» яуаплылығы сикләнгән йәмғиәте директоры. Техник фәндәр докторы (1995), профессор (1995).\nМиһранов Фәнир Ғилметдин улы (1951), мәҙәниәт өлкәһе ветераны, музыкант. 1968—2016 йылдарҙа Миәкә районы Садовый ауыл мәҙәниәт йорто директоры. Башҡортостандың атҡаҙанған мәҙәниәт хеҙмәткәре.\nҒәлиев Радик Гәрәй улы (1956), ғалим-стоматолог. Медицина фәндәре докторы, профессор (2004). 1987 йылдан Башҡорт дәүләт медицина институты һәм Башҡорт дәүләт медицина университеты уҡытыусыһы. Сығышы менән хәҙерге Башҡортостан Республикаһының Миәкә районы Яңы Ишле ауылынан.\nИманғолов Айҙар Әҙһәм улы (1956), хужалыҡ һәм йәмәғәт эшмәкәре. 2000 йылдан «Октябрьсккоммунводоканал» муниципаль унитар предприятиеһы директоры. 2011 йылдан — Октябрьский ҡала Советы рәйесе. Башҡортостан Республикаһы хеҙмәтләндереү тармағынның атҡаҙанған хеҙмәткәре (2006). Сығышы менән ошо ҡаланан.\nХафизов Фәнил Шамил улы (1956), ғалим-химик-технолог. 1987 йылдан Өфө нефть институты һәм Өфө дәүләт нефть техник университеты уҡытыусыһы, 2007 йылдан янғын һәм сәнәғәт хәүефһеҙлеге кафедраһы мөдире. Техник фәндәр докторы (1997), профессор (2001). Башҡортостан Республикаһының атҡаҙанған уйлап сығарыусыһы (2002). Сығышы менән Приют ҡасабаһынан.\nМөслимова Әлфиә Рәшит ҡыҙы (1961), ғалим-гинеколог. 2003 йылдан Республика клиник перинаталь үҙәгенең Ғаиләне планлаштырыу һәм репродукция үҙәге мөдире. Медицина фәндәре кандидаты (2000). Сығышы менән хәҙерге Башҡортостан Республикаһының Баҡалы районы Баҡалы ауылынан.\nИщериков Пётр Федорович (1892—5.09.1961), тарихсы, археолог, крайҙы өйрәнеүсе, 1945-1958 йылдарҙа СССР Фәндәр Академияһының Башҡортостан филиалы Тарих, тел һәм әҙәбиәт институтының ғилми хеҙмәткәре. Беренсе донъя, Граждандар һәм Бөйөк Ватан һуғыштарында ҡатнашыусы.\nШамун Фидаи (1902—06.1920), башҡорт шағиры, журналист, комсомол органдары хеҙмәткәре. Граждандар һуғышында ҡатнашыусы.\nҒата Сөләймәнов (1912—25.06.1988), башҡорт йырсыһы, ҡурайсы һәм актёр. РСФСР-ҙың атҡаҙанған мәҙәниәт хеҙмәткәре (1978), Башҡорт АССР-ының атҡаҙанған (1953) һәм халыҡ (1963) артисы. Салауат Юлаев исемендәге дәүләт премияһы лауреаты (1971).\nТөхвәт Аслаев (1922—28.10.1995), педагог-методист, башҡорт теле белгесе, дәреслектәр һәм методик ҡулланмалар авторы, профессор (1995), педагогия фәндәре кандидаты (1969), Хеҙмәт Ҡыҙыл Байраҡ һәм «Почёт билдәһе» ордендары кавалеры, Башҡортостан Республикаһының атҡаҙанған фән эшмәкәре (1994), РСФСР (1957) һәм БАССР (1955) мәктәбенең атҡаҙанған уҡытыусыһы. РСФСР-ҙың халыҡ мәғарифы отличнигы (1958).\nФәтҡулла Комиссаров (1922—24.07.1981), башҡорт журналисы, Бөйөк Ватан һуғышында ҡатнашыусы. Ҡыҙыл Йондоҙ һәм Почёт Билдәһе ордендары кавалеры, Башҡорт АССР-ының атҡаҙанған мәҙәниәт хеҙмәткәре. СССР Журналистар союзы ағзаһы.\nӘхмәҙиев Ирек Нуретдин улы (1942), Башҡортостан һәм Ҡырым Республикаларының атҡаҙанған мәҙәниәт хеҙмәткәре.\nҒайнан Хәйри (1903—16.10.1938), башҡорт совет яҙыусыһы, шағир һәм журналист. Беренсе башҡорт романы «Боролош»тоң авторы. 1934 йылдан СССР Яҙыусылар союзы ағзаһы. Пролетар яҙыусыларҙың I Бөтә Союз съезы делегаты. ХХ быуаттың 30-сы йылдарында комсомол органдары хеҙмәткәре.\nӘхмәтғәлин Хәкимйән Рәхимйән улы (1923—19.07.1944), Бөйөк Ватан һуғышында һәләк булған яугир, уҡсылар полкының взвод командиры ярҙамсыһы, өлкән сержант. Советтар Союзы Геройы (үлгәндән һуң, 1945).\nӘйүпова Зилара Ғайса ҡыҙы (1933—20.06.2014), бейеүсе, 1955—1975 йылдарҙа Башҡорт дәүләт халыҡ бейеүҙәре ансамбле солисы. Башҡорт АССР-ының атҡаҙанған артисы (1959). «Почёт Билдәһе» ордены (1955) кавалеры.\nМөхәмәтшина Фәүзиә Миҙхәт ҡыҙы (1953), журналист, Башҡортостан Республикаһының атҡаҙанған мәҙәниәт хеҙмәткәре (1998), Шәһит Хоҙайбирҙин исемендәге премия лауреаты (2016).\nӘсфәғәнов Минислам Ислам улы (1889—1965), ғалим-биолог, юғары мәктәп уҡытыусыһы. Биология фәндәре кандидаты (1940). Башҡорт дәүләт медицина институты профессоры. Беренсе донъя һәм граждандар һуғышында ҡатнашыусы. Сығышы менән хәҙерге Башҡортостан Республикаһының Мәсетле районы Яңы Мөслим ауылынан.\nМиңләхмәтов Нурлы Миңләхмәт улы (1914—9.09.1989), Бөйөк Ватан һуғышы яугиры, уҡсылар дивизияһы айырым сапер батальонының отделение командиры, гвардия сержанты. Советтар Союзы Геройы (1944).\nҠурсаев Хәмзә Ибраһим улы (1929—14.04.2009), актёр. 1944—2004 йылдарҙа (өҙөклөктәр менән) Арыҫлан Мөбәрәков исемендәге Сибай башҡорт дәүләт драма театры актёры. 1954 йылдан СССР Театр эшмәкәрҙәре союзы ағзаһы. РСФСР-ҙың атҡаҙанған (1986), Башҡорт АССР-ының халыҡ артисы (1979).\nМәмлиев Тәлғәт Абдулхәйер улы (1934—2016), педагог, 1962—2001 йылдарҙа Кушнаренко ауыл хужалығы техникумы уҡытыусыһы, директор урынбаҫары һәм 1989 йылдан — директоры. Башҡорт АССР-ы мәктәбенең атҡаҙанған уҡытыусыһы (1981).\nТыуалбаев Хәмзә Сәлимйән улы (1939), тау мастеры, хужалыҡ эшмәкәре. 1960—1996 йылдарҙа Бүребай тау-байыҡтырыу комбинатының бүлек етәксеһе һәм баш инженеры. Башҡортостан Республикаһының атҡаҙанған шахтёры (1996).\nШәймиев Вадим Әүхәт улы (1954), ғалим-тел белгесе, юғары мәктәп уҡытыусыһы. 2007 йылдан Өфө дәүләт нефть техник университетының урыҫ теле һәм әҙәбиәте кафедраһы мөдире. Филология фәндәре докторы (2000). Сығышы менән хәҙерге Башҡортостан Республикаһының Ҡариҙел районы Байҡыбаш ауылынан.\n15 июндә тыуғандар\n1330: Эдуард Плантагенет (ҡушаматы «Ҡара Принц»), 100 йыллыҡ һуғыштың танылған хәрби эшмәкәре.\n1755: Антуан де Фуркруа, Франция ғалимы, химик, сәйәси эшмәкәр.\n1880: Сергей Антимонов, Рәсәй империяһы һәм СССР-ҙың театр актёры.\n1915: Томас Хакл Уэллер, АҠШ-тың табип-вирусологы, академик, Нобель премияһының 1954 йылғы лауреаты.\n1920: Алла Казанская, СССР һәм Рәсәйҙең театр һәм кино актёры, театр педагогы, РСФСР-ҙың халыҡ артисы (1971).\n1920: Альберто Сорди, Италия актёры, кинорежиссёр.\n1930: Одиль Версуа, Франция актрисаһы, сығышы менән рус милләтенән, Марина Владиҙың апаһы.\n1930: Магомедали Магомедов, СССР һәм Рәсәйҙең дәүләт эшмәкәре, 1994—2006 йылдарҙа Дағстан Республикаһының Дәүләт Советы рәйесе. Рәсәй Федерацияһының Хеҙмәт Геройы (2019).\n1950: Любомирас Лауцявичюс, СССР һәм Литваның театр һәм кино актёры.\n15 июндә вафат булғандар\nhttps://ba.wikipedia.org/w/index.php?title=15_июнь&oldid=1044870 ҡабул ителгән\nПоследний раз редактировалась 27 июнь 2021 в 04:28\nБыл бит һуңғы тапҡыр 04:28 27 июнь 2021 үҙгәртелгән.


Былтыр декабрь айында Зәйнәб Биишева исемендәге Башҡортостан “Китап” нәшриәтендә Флүр Сибәғәтовтың рус телендә “Мәжит Ғафури. Шағирҙың ижадына яңы ҡараш”(Мажит Гафури. Новый взгляд на творчество поэта) исемле китабы донъя күргәйне.\n“Китаптың үҙенсәлеге шунда – автор шағирҙың ижадын яңы күҙлектән анализлай, шулай уҡ архив документтарына таянып шағирҙың әҫәрҙәрендә художестволы интерпретацияны сағылдыра. Һәм бындай эш тәүгә башҡарылды” – ти Зәки Әлибаев.\nМилли китапхана директоры Юлдаш Ураҡсин билдәләүенсә, шағирҙың бөтә баҫмалары ла китапханала һаҡланған. Был йыйынтыҡта ғалимдарҙың тикшеренеүҙәренән тыш ҡалған ижади осорондағы ҡайһы бер моменттарҙы асып бирә. Шулай уҡ был китапта шағирҙың башҡа томлыҡтарға инмәгән шиғырҙары урын алған.\nФлүр Сибәғәтов был китаптың ҡайһы бер урындарына аңлатмалар биреп үтте:\n“Мәжит Ғафури – үҙ заманының балаһы һәм ул ваҡытында дини мәҙрәсәләрҙә уҡып белеп алған. Уның уҡытыусылары – билдәле шәхестәр, ғалимдар һәм философтар. Мәжит Ғафуриҙың ижадында дини һәм көнсығыш мотивтарының сағылыш табыуы тәбиғи хәл. Совет заманында икенсе трактовка алыуына ҡарамаҫтан, тап был әҫәрҙәрен китапты яҙғанда яңыса баһалау һәм уҡыусыларға еткереү маҡсат итеп ҡуйылды. ”\nАртабан Мәжит Ғафури исемендәге мемориаль йорт-музейы директоры Ғәҙилә Бүләкова, Башҡорт дәүләт университетының башҡорт әҙәбиәте һәм фольклоры кафедраһы доценты, филология фәндәре кандидаты Зәкиә Мырҙағолова, шағир, журналист һәм тәржемәсе Нурлан Ғәниев, Рәсәй Фәндәр академияһы Өфө федераль тикшеренеүҙәр үҙәгенең өлкән фәнни хеҙмәткәре, филология фәндәре кандидаты Рәшит Аҡкүбәков, Зәйнәб Биишева исемендәге Башҡортостан “Китап” нәшриәте хеҙмәткәрҙәре һәм БДУ студенттары ҡатнашты.


Йәш лидерҙар Өфөлә осраша\n24 Сентябрь 2010, 11:22\nӨфөлә йәштәрҙең Республика профсоюз форумы үтәсәк. Был сара республиканың баш ҡалаһында дүртенсе тапҡыр ойошторола.\n«Башинформ» агентлығына БР Профсоюздар федерацияһының матбуғат үҙәгенән хәбәр итеүҙәренсә, йәштәрҙең профактивын туплау, тәжрибә уртаҡлашыу өсөн майҙансыҡ булдырыу, йәштәргә профсоюз эше менән танышырға мөмкинлек биреү - форумдың төп маҡсаты.\nФорум сиктәрендә команда ойоштороу һәм туплау, профсоюздарҙың эшҡыуарлыҡ эшмәкәрлеге, коллектив килешеүҙәр һәм һөйләшеүҙәр алып барыу методикаһы һәм практикаһы буйынса тренингылар үткәреү планлаштырыла. Шулай уҡ форум асылған көндә «Ғаилә» сауҙа-күңел асыу үҙәге алдындағы майҙанда йәштәрҙең «PROFдвижение» акцияһы һәм «Спутник-FM» радиостанцияһы менән берлектә радиоэфирҙа интерактив акция үткәреләсәк.\nФорумды асыу тантанаһы 24 сентябрҙә 15.00-дә Профсоздар йорто алдындағы майҙанда башлана. Унан һуң ҡатнашыусылар «Восход» ял базаһына юлланасаҡ, унда өс көн дауамында форумдың төп эше үтәсәк. Форум эшенә йомғаҡ яһау һәм еңеүселәрҙе бүләкләү 26 сентябргә билдәләнгән.


Ҡариҙел » Журнал\nЖурнал для детей » ИҒЛАНДАР » Ҡариҙел\nБаҫылды : 2-09-2013, 16:52 |\nРубрика: ИҒЛАНДАР / Тыуған илем\nИҒЛАНДАР / Тыуған илем\nБорон заманда, хәҙерге Ҡариҙелдең башында, йәшәгән, ти, бер батыр. Бик күпте күргән, ил гиҙгән, яу сапҡан егет булған. Иң һуңғы яуҙағы ҡаһарманлығы өсөн был егетте батша үҙе саҡыртып алған да әйткән, ти:\n— Һин, егет, илде һаҡлап алып ҡалдың. Бының өсөн һиңә рәхмәт. Инде йәнеңә ни теләйһең, минең хазинанан шуны ал.\n— Рәхмәт, миңә бер төрлө лә байлыҡ кәрәкмәй. Һин, батшам, миңә, мөмкин булһа, азатлыҡ һәм алтын һарайыңдағы ҡара айғырыңды бир. Ғүмер буйы ситтә йәшәһәм, бер иптәшем булыр, — тигән батыр.\nБатша бер аҙ уйға ҡалған, ти. Әммә әйткән һүҙ — атҡан уҡ.\nШунан батша атты килтерергә әмер биргән. Егетте ирекле тип иғлан иткән, ти.\nБатыр егет, ҡара айғырҙы менеп, үҙенең тыуған иленә, — Урал тауҙарына ҡайтып килгән, ти. Тегенең айғырына һоҡланмаған кеше ҡалмаған. Бик яман көнләшә лә башлағандар бынан. Дуҫ бар, дошман бар, айғырға ҡул һалырға теләүселәр ҙә ишетелә башлаған. Шунан был батыр: «Минең иркем бар, менергә айғырым бар. Ни эшләп әле мин бында ятам?» — тип уйлаған да сығып китеп, ил гиҙеп йөрөгән. Шунан бер тау итәгенә барып урынлашҡан, ти. Тауҙы умырып өң яһаған да шунда йәшәй башлаған.\nУл арала инде ҡара айғырҙың даны бөтә илдәргә таралып өлгөргән булған. Күрер өсөн төрлө илдәрҙән сапҡындар килә башлаған.\nБер саҡ айғыр үҙе телгә килеп әйткән, ти:\n— Эй, егетем, йоҡлап ятма, әйҙә китәйек. Беҙ икәү юлда булһаҡ, берәү ҙә мине һинән ала алмаҫ.\n— Юҡ, — тип әйткән егет, — мин һине былай ҙа кеше ҡулына бирмәм. Бына ошо тау эсенә йәшерермен.\nУл тауҙы аҡтарып, айғырға урын яһап, өҫтөнән таш менән ябып бикләп тә ҡуйған. Айғырға ҡыҙығыусылар бөтә ерҙе аҡтарып эҙләгән. Шул саҡ малҡай, моңайып, бер кешнәп ебәрә. Әллә ҡайҙарға китә уның тауышы. Быны ишетеп ҡалып, йылғыр сапҡындар килеп тә етә. Айғыр ятҡан урынды табып, ташты аҡтара башлайҙар. Ишектәге таш алынғас, ат атылып сыға ла ҡаса.\nТегенең тояҡ көсөнә тау ишелеп китә, атылып шишмә килеп сыға. Ул урмандар, тауҙар аша әле бер яҡҡа, әле икенсе яҡҡа борола-борола саба икән, ә тауҙан бәреп сыҡҡан көслө һыу уның тояҡ эҙенән ҡалышмай ағып бара ла бара икән. Ҡара айғыр Ағиҙел буйҙарына сабып барып сыҡҡан да күҙҙән юғалған. Уның тураһында башҡа ишетеүсе лә, күреүсе лә булмаған. Ә һалҡын һыулы, йүгерек шишмә, йылғаға әйләнеп, Ағиҙелгә барып ҡушылған.\nБына шулай барлыҡҡа килгән, ти, Ҡариҙел йылғаһы.\nҠариҙел — Көньяҡ Уралдағы йылға. Шулай уҡ Өфө йылғаһы тип тә йөрөтәләр. Силәбе өлкәһе, Ҡарабаш тау итәгендәге Өфө күленән башлана. Силәбе, Свердловск өлкәләре, Башҡортостандың Дыуан, Ҡариҙел, Нуриман, Благовещен, Иглин, Өфө райондары аша аға. Өфө ҡалаһының көньяғында Ағиҙел йылғаһына уң яҡтан ҡушыла. Уның оҙонлоғо 918 км. Төп ҡушылдыҡтары: Бисәрт, Төй уң яҡтан, Әй, Йүрүҙән һул яҡтан.\nРәссам Глеб ГОЛУБЕВ\nРегина ШАҺИСОЛТАНОВА әҙерләне.\nИҒЛАНДАР / Конкурстар / Яңылыҡтар / Бәпембә\n«Бәпембә — 2017»\nБәпембә / Фотолар / Мөғжизә иле-мәктәбем\nКрасноусол башҡорт гимназияһы уҡыусылары